Jehovah ‘Paro Piri’ Jehovah—1 Petero 5:7 | Pwony\nKWAN I LEB Acholi Albanian Amharic Angolan Sign Language Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Croatian Czech Dangme Danish Dutch Efik English (Leb Muno) Estonian Ewe Fijian Finnish Fon French Ga Georgian German Grik Guarani Gujarati Gun Hausa Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Japanese Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Vietnamese Waray-Waray Welsh Wolaita Yoruba Zande Zapotec (Isthmus)\nPINGO iye ni Jehovah paro piri? Tyen lok me acel tye ni, pien kicoyo i Baibul kit meno. 1 Petero 5:7 waco ni: ‘Wuket parwu ducu i kome, pien en paro piwu.’ Gin ango ma weko imoko ni Jehovah tye ki miti i komi?\nLUBANGA MIYO JAMI ME KOM BOT JONE\nJehovah onyutiwa lanen maber me aluba pien en lakica dok cinge yot\nGin acel ma pire tek ma wangeyo aye ni, Lubanga tye ki kit mabeco ma wamito ni luremwa macok loyo gubed kwede. Jo ma gitimo kica kun bene gimiyo gin ma mitte bot luwotgi pol kare gibedo lurem macok. Kit ma ineno kwede, Jehovah obedo ngat ma cinge yot dok lakica bot dano nino ducu. Nen kong labol acel: “En miyo cengnge tuc bot jo maraco ki jo mabeco bene, dok miyo kot cwer bot dano ma kitgi atir, ki bot jo ma pe kitgi atir bene.” (Mat. 5:45) Gin ango ma kot ki ceng gitimo? Ki i kin jami mukene, Lubanga weko kot ki ceng cobo miti pa dano dok ‘miyo giyeng ki cam, cwinygi bene bedo yom.’ (Tic 14:17) Ada, Jehovah miyo lobo ceko cam mabup, dok bene kit ma wangeyo kwede, pe tye jami mapol tutwal ma keliwa yomcwiny calo camo dek mamit.\nPingo jo mapol gikoko kec? Pien lutela gamente pol kare giketo tamgi me nongo yweka ki yenyo lonyo madit ma ka cobo miti pa dano. Jehovah cokcok-ki bikwanyo cwiny me woro ma dano tye kwede kun leyo ka wang loc me lobo-ni ki Ker me polo, ma nongo Wode aye ma biloyo-ne macalo Kabaka. I kare meno, pe tye ngat mo ma bikoko kec. Kadi bed kumeno, Lubanga gwoko luticce ma lugen i kareni. (Jab. 37:25) Tika meno pe nyuto ni en paro piwa?\nJEHOVAH PE LAGINGI KI CAWANE\nJehovah onyutiwa lanen maber me aluba pien en pe lagingi pi cawane\nLarem maber jalo cawane wek ibed kacel ki lawote. Kwanyo cawa malac me nywako lok kacel kwedi i kom jami ma yomo cwinywu ducu. Larem maber bene keto cwinye me winyi ka itye ka tite pekoni ki par ma itye kwede. Jehovah tika tye kit meno? Ada, en tye kumeno. En winyo legawa. Pi meno, Baibul cuko cwinywa me ‘mine kenwa i lego Lubanga dok ma pe wakeng.’—Rom. 12:12; 1 Tec. 5:17.\nJehovah romo jalo cawane marom mene me winyo legawa? Labol mo me Baibul miniwa lagam. Ma Yecu peya oyero lukwenane, en “obedo ka lego Lubanga dyewor benebene.” (Luka 6:12) I legane, Yecu nen calo obedo ka lok i kom lupwonnyene ki acel acel, kun bene tamo i kom kitgi ki gorogi, ka dong openyo Wonne ni okonye me yerogi. I ruu piny me nino manyen, Yecu onongo dong ngeyo ni iyero jo ma gupore loyo me tic macalo lukwenane. Macalo ngat ma ‘gamo lega-gu ducu,’ Jehovah cwinye bedo yom me winyo lega ma walego bote ki cwinywa ducu. (Jab. 65:2) Kadi bed ni ngat moni oter cawa malac me lega pi gin mo ma pire tek adada, Jehovah pe ol kwede dok bene pe bedo ka tam ni ngat meno tye ka tero cawa malac tutwal.\nLUBANGA TYE ATERA ME TIMO KICA\nJehovah onyutiwa lanen maber me aluba pien en tye atera me timo kica\nKa odok i kom timo kica, kadiwa lurem macok adada bene ginongo timone tek. I kine mukene, lirem balle woko pien ngat moni nongo tek tutwal me timo kica bot lawote. Jehovah pe tye kumeno. Baibul cuko cwinywa ki acel acel me kwayo kica kun waco ni, ‘en biweko balwa woko ducu.’ (Ic. 55:6, 7) Gin ango ma weko Lubanga timo kica ki cwinye ducu?\nLubanga timo man pien maro dano adada. En maro dano ma oweko en omiyo iye Wode, Yecu me laro dano ki i bal kacel ki adwogi marac ma bal kelo. (Jon 3:16) Ki lok ada, ginkok cobo jami mapol makato. Lubanga otiyo ki ginkok me timo kica bot jo ma en marogi. Lakwena Jon ocoyo ni: “Ka watuco balwa, en genne dok kite atir, biweko balwa.” (1 Jon 1:9) Pi kica pa Jehovah oweko dano pud gimedde ki bedo lureme, dok man gudo cwinywa adada.\nEN MINI KONY KA IMITO\nJehovah onyutiwa lanen maber me aluba pien en konyowa ka wamito kony\nLirem me ada konyo jo mukene ka gimito kony. Tika Jehovah bene timo kit meno? Lokke waco ni: “Kadi [latic pa Lubanga] oyokke, ci pe bipoto piny aryeba ic, pien Rwot [Jehovah] tye jole woko ki cinge.” (Jab. 37:24) Jehovah ‘konyo luticce’ i yo mapol mapatpat. Nen kong labol man ma otimme i cula nam me Caribbean i St. Croix.\nLurem latin anyaka mo onongo gitye ka keto dic i kome i kare ma okwero woro bendera pien en onongo tye ka lubo cik me Baibul. I nge lega bot Jehovah pi kony, en omoko tamme me lok ki luwote ma lubbe ki niyene. En otito bot lutino kwan luwote lok i kom niyene ma lubbe ki woro bendera. Kun tiyo ki buk me Ododo me Baibul, en otito labol ma otimme i kom Cadrak, Mecak ki Abednego ki bene kit ma kubbe kwede ki tam ma emoko. En owaco ni, “Jehovah okonyo Luibru adek magi pien pe guworo cal ma kicweyo ki jabu meno.” Ci omiyo buk man bot ngat acel acel ma onongo tye i kilaci. Lutino kwan luwote apar acel mukene dok onongo gimito buk man. I kare ma latin anyaka man oniang ni Jehovah omiye teko ki ryeko me miyo caden iyo mucwiny i kom lok man, cwinye obedo yom adada.\nKa inino mo cwinyi otur pien itamo ni Jehovah pe paro piri, lwod lok i kom wang Baibul magi ma kikwanyo ki i Jabuli 34:17-19; 55:22; ki 145:18, 19. Peny jo ma dong gutiyo pi Jehovah pi kare malac i kit ma Jehovah okonyogi kwede. Ci dok ka imito ni Lubanga okonyi, tit bote gin ma tye i cwinyi. Ibineno kit ma Jehovah ‘paro piri’ kwede.


Ejekiel 37 ACO85 - Rwot onoŋo odiya matek ki ciŋe, ci - Bible Search\nEjekiel 36 Ejekiel 38\nNota ma opoŋ ki cogo mutwo\n1Rwot onoŋo odiya matek ki ciŋe, ci okela woko ki Cwiny mere, ci ociba piny i dye nota ma opoŋ ki cogo keken. 2Otela awoto arumo nota woko aduno i kin cogo; ci aneno lwak cogo mapol ata tye kunnu, dok onoŋo doŋ gutwo woko adada. 3Ci Rwot owacca ni, “Wod pa dano, cogo magi doki gitwero bedo kwo?” An adok iye ni, “Ai Rwot Lubaŋa, in giri aye iŋeyo.” 4Rwot dok owacca ni, “Tit lok bot cogo magi, kun iwaco botgi ni, Wun cogo mutwo, wuwiny lok pa Rwot. 5Wac botgi ni an, Rwot Lubaŋa, abewaco botgi kuman ni, ‘Abeketo yweyo me kwo i iwu ci amiyo doki wubedo kwo. 6Dok bene abiketo ler i komwu, ci amiyo riŋo bino i komwu, ci amiyo del kom umo komwu woko. Abiketo yweyo me kwo i iwu, ci wubibedo kwo doki. Man bimiyo wuŋeyo ni an aye a Rwot.’ ”\n7Kit meno atito lok kit macalo onoŋo giwacca ni atiti. I kare ma atye ka tito lok, awinyo woo, ci cogo gucokke guribbe woko kacel, ŋat man omoko i kom lawote. 8I kare meno abedo ka nenogi, ci aneno ler komgi, ki riŋo komgi bene doŋ obino i komgi, ka del-komgi doŋ oumogi woko. Ento yweyo onoŋo pe i igi. 9Rwot Lubaŋa owacca ni, “Wod pa dano, tit lok bot yamo. Tit ki yamo ni an aciko ni en yamo obin kun a ki tuŋŋi ki tuŋŋi ducu, me kelo yweyo i kom dano magi ma guto-ni wek doki gucak bedo kwo.” 10-Atito lok kit meno kit macalo Rwot ocika kwede, ci yweyo me kwo odonyo i igi, ci gucako bedo kwo, gucuŋo ki tyengi. Onoŋo gin dano ma romo dul mony madit twatwal.\n11Lubaŋa dok owacca ni, “Wod pa dano, cogo magi gin aye jo me ot pa Icrael. Giwaco ni cogogi doŋ otwo woko; ki gengi doŋ pe matwal pi kwogi me kare me anyim. 12Pi meno, tit lok bot jona jo Icrael ni an, Rwot Lubaŋa, abiyabo lyel woko. Abicero jona-ni woko ki i lyel, ci doŋ adwokogi cen paco i lobo Icrael. 13Gin jona gibiŋeyo ni an aye a Rwot, ka doŋ ayabo lyelgi, ma acerogi woko ki i lyel. 14Dok abiketo Cwiny mera i igi, ci miyo gibedo kwo, abiketogi bene gibedo i lobogi kikome. Man bimiyo giŋeyo ni an aye a Rwot. Yam acikke ni abitimo man, ci doŋ atyeko timone. Man Rwot ma owaco.”\nJo Juda ki Icrael gibibedo i te ker acel\n15Rwot oloko kweda. 16Owacci, “Wod pa dano, kwany odoo yat mo ci ico coc i kome ni, ‘Pi Juda, dok pi jo Icrael ma yam guribbe kwede.’ Ka dok ikwany odoo yat mukene ci ico i kome ni, ‘Pi Yucepu ma koni doŋ tye i ciŋ Epraim dok pi jo Icrael ducu ma yam guribbe kwede.’ 17Ci doŋ irib odoo aryo-ni woko kacel wek doŋ gudok odoo acel ki i ciŋi. 18Ento lutuwu gibipenyi ni itit botgi pi odoo magi aryo-ni. 19In itit botgi ni an, Rwot Lubaŋa, abekwanyo odoo ma ocuŋ pi Icrael, ci aketo i kom odoo ma ocuŋ pi Juda-ni. Gin odoo magi aryo-ni abimiyo gidoko odoo acel kun amako i ciŋa bene. 20Ka doŋ inen imako odoo magi aryo ma icoyo coc i komgi-ni i ciŋi ma gin gineno, 21ci doŋ itit botgi kuman ni an, Rwot Lubaŋa, abekwanyo jo Icrael woko ki i kin lurok ka ma yam gucito gubedo i kingi-ni, abicokogi woko ki i kabedo ducu, akelogi aketogi i lobogi kikome. 22Abiribogi gidoko rok acel keken i lobogi, i wi godi me Icrael. Doŋ gibibedo ki kabaka acel keken ma loyo gin ducu, pe gibipokke gibedo rok aryo, dok bene pe gibipokke me bedo ki ker aryo. 23Pe dok gibibalo komgi kekengi ki cal lubaŋagi ki gin me kwer mogo maraco ma yam gitimo, pe bene gibibalo komgi ki kit balgi ducu. Abilarogi ki i yo ducu ma giŋak gidok kwede ka timo bal, mumiyo guŋayo waŋa woko, ci abilonyogi gibedo leŋ; gin doŋ gibibedo jona, ki an abibedo Lubaŋagi. 24-Laticca Daudi aye doŋ bibedo kabaka ma loyogi. Gin ducu doŋ gibibedo ki lakwat acel. Gibilubo cikka dok bene gibigwoko gin ma an aciko ducu kun gitiyo bene. 25Gibibedo i lobo ma yam kwarowu gubedo iye, ma onoŋo amiyo bot laticca Yakobo. Gibibedo kunnu matwal kacel ki litinogi wa ki likwayogi bene ducu. Laticca Daudi biloyogi matwal. 26Doŋ abiketo gicikkena kwedgi; gicikke man ma aketo kwedgi-ni bedo gicikke me kuc ma ri matwal. Abimiyo gum botgi dok abimiyo ginya gimedde, ci doŋ abiketo kabedona maleŋ i dyegi matwal. 27-Abibedo kunnu kacel kwedgi kun abedo Lubaŋagi, ki gin bene gibedo jona. 28Man bimiyo lurok doŋ giŋeyo ni an Rwot doŋ alonyo Icrael woko, ka guneno kabedona maleŋ ma bedo matwal-li tye i dyegi.”


Wunong Mit pa Yubwu me Woro pi Jo me Ot | Jo me Ot ma Cwinygi Yom\nBUTE ME 9\nWuwor Jehovah Kacel Calo Jo me Ot\n“Wuwor en ngat ma oketo polo ki lobo.”—Niyabo 14:7\nKit ma wapwonyo i brocuwa man, Baibul tye ki pwony mapol ma twero konyo in ki jo me odi. Jehovah mito ni wubed ki yomcwiny. En ocikke ni ka wuketo worone obedo mukwongo, “ci jami ducu gibimedo botwu.” (Matayo 6:33) En mito ni wubed lureme. Ti ki kare ducu me onen me dongo watti ki Lubanga. Man aye mot ma pud dong dit loyo ma ngati mo twero nongone.—Matayo 22:37, 38.\n1 JING WATTI KI JEHOVAH\nGIN MA BAIBUL WACO: “Abibedo wonwu, wun bene wubibedo awobena ki anyirana; man lok pa [Jehovah.]” (2 Jo Korint 6:18) Lubanga mito ni ibed lareme macok. Lega obedo yo acel me cobo meno. Jehovah kwayi me ‘lega bote ma pe ikeng.’ (1 Jo Tecalonika 5:17) En mito winyo tam ki par ma tye i cwinyi. (Jo Pilipi 4:6) Ka ilego kacel ki jo me ot-ti, gin gibineno kit ma Lubanga tye ada boti.\nMedo i kom lego bot Lubanga, omyero bene iwiny lokke. Itwero timo man ki kwano lokke kacel ki bukkewa ma jenge i Baibul. (Jabuli 1:1, 2) Lwod lok i kom jami ducu ma ipwonyo. (Jabuli 77:11, 12) Winyo lok pa Lubanga bene kwako cito i cokke pa Lukricitayo kare ki kare.—Jabuli 122:1-4.\nLok ki dano i kom Jehovah obedo yo mukene ma pire tek me jingo wat kwede. Ka imedde ki timo man, ci ibimedde ki nyiko cok bote.—Matayo 28:19, 20.\nKet yub me pwony ma rwatte ki miti pa ngat acel acel me otwu, dok wulub labongo keng\nMacalo jo me ot, wuket jami me cwiny obed mukwongo ma ka galowang ki mato yamo\n2 WUNONG MIT PA YUBWU ME WORO PI JO ME OT\nGIN MA BAIBUL WACO: “Wunyik cok bot Lubanga, ci en bene binyiko cok botwu” (Yakobo 4:8) Myero wuket yub me woro pi jo me ot kare ducu dok wulubi. (Acakki 18:19) Ento jami mukene pud mitte. Lubanga myero obed i kwowu me nino ducu. Jing wat pa jo me odi ki Lubanga ki lok i kom Lubanga ka “wubedo i odiwu, ki ka wutye ka wot i yo, ka wubuto piny ki ka wua malo.” (Nwoyo Cik 6:6, 7) Mok tammi me bedo calo Yocwa, ma owacci: “An gira ki jo ma i oda ducu wabitiyo bot [Jehovah].”—Yocwa 24:15.\nLUTIC PA JEHOVAH MA CWINYGI YOM\nPe tye gin mo maber loyo woro Lubanga Jehovah. Cwinye yom me neno ni in ki jo me odi wutiyo bote ki cwinywu ducu. Ka wutimo kit meno, marwu pi Jehovah ki miti me lubo kite bidongo. (Marako 12:30; Jo Epeco 5:1) Keto Lubanga macalo ngat me adek i nyomwu biweko wat i kin in ki luoti jing matek. (Latitlok 4:12; Icaya 48:17) In kacel ki jo me odi ducu wubibedo ki yomcwiny pi naka, ki ngec ni ‘Jehovah Lubangawu omiyowu mot.’—Nwoyo Cik 12:7.\nAwene ma dong ma walego kacel macalo luot?\nPwony ango ma aromo nyamone ki jo me ota wek ojing niyewa i kom Jehovah?\nNGEC BOT WEGI ODI\nPe iwek gin mo obal yubwu me woro pi jo me ot\nWek jo me odi gunge pwony ma wubinyamo i woro pi jo me ot con wek gubed ki kare me yubbe\nKet tek wek jo ducu me otti gubed tye pi yub man\nWek yub man obed me yomcwiny bot jo me ot ducu\nNywakki Nywakki Wuwor Jehovah Kacel Calo Jo me Ot


Jolgi ki Yomcwiny\nWajolu angagi? Ngat mo keken ma bino i cokkewa—jo manyen wa ki luremwa macon. (Rom 15:7; Ibru 13:2) Twero bedo laye lawotwa mo ma obino ka lim ki i lobo mukene nyo Lakricitayo ma ticce okwe woko ma obino i cokke i nge mwaki mapol. Go kong kit ma onongo ibiwinyo kwede ka in aye ibedo ngat meno. Mono pe ibibedo ki pwoc madit ka kimoti ki yomcwiny? (Mat 7:12) Dong, pingo pe ikwany kare me wot i kin dano ma gubino i Ot me Ker kun imotogi ma peya yub me cokke ocakke nyo i ngeye? Timo man dongo cwiny me mar i kacokke dok keto deyo i kom Jehovah. (Mat 5:16) Ngene kene ni ca mukene pe twere me lok ki dano ducu ma gubino i cokke. Kadi bed kumeno, dano ducu gibibedo ki yomcwiny ka wajologi. *\nPe myero kinyut cwiny me jolo wele i nino madito calo Nipo keken, ento omyero kinyut kare ducu. Ka jo ma gubino nyen guneno kit ma wanyuto kwede mar macalo Lukricitayo, ci man twero tugo cwinygi me pako Lubanga ki ribbe kwedwa i woro me ada.—Jon 13:35.\n^ para. 3 Cik me Baibul waco ni pe myero wamot jo ma kiryemogi woko ki i kacokke ma gibino i cokke.—1Kor 5:11; 2Jon 10.\nTAM MA KIMIYO I KOM KIT ME KONYO JO MANYEN\nTit nyingi ci bene ipeny nyinge\nBed kacel kwede\nNywak Baibul-li ki buk wer-ni kacel kwede\nI nge cokke, bed tye me gamo lapenye\nTitte pi yubwa me kwano Baibul ki dano ka en mito\nNywakki Nywakki Jolgi ki Yomcwiny


Mic me Lok: Lok Lok ‘Mabeco ma Dongo Dano’\nKWAN I LEB Acholi Afrikaans Aja Alur American Sign Language Amharic Armenian Ateso Aymara Azerbaijani Azerbaijani (Cyrillic) Bashkir Basque Bassa (Cameroon) Batak (Karo) Belize Kriol Biak Bicol Bolivian Sign Language Boulou Cebuano Changana (Mozambique) Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Zimbabwe) Chitumbuka Chiyao Chokwe Chuabo Cibemba Cinamwanga Cinyanja Colombian Sign Language Cuban Sign Language Czech Danish Douala Dusun Dutch English (Leb Muno) Ewe Fijian Filipino Sign Language Finnish Fon French French Sign Language Ga Galician German German Sign Language Grik Guarani Gun Haitian Creole Hausa Herero Hiligaynon Hindi Hungarian Iban Iloko Indian Sign Language Indonesian Irish Isoko Italian Japanese Javanese Jula Kabiye Kabuverdianu Karen (S'gaw) Kazakh Kazakh (Arabic) Kikaonde Kikuyu Kiluba Kinande Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Lari Lhukonzo Lingala Lomwe Luganda Luvale Malay Malayalam Maltese Mambwe-Lungu Mauritian Creole Maya Mbunda Mingrelian Mixtec (Guerrero) Mongolian Moore Myanmar Ndau Ndebele Ndebele (Zimbabwe) Ndonga Nepali Ngangela Nias Norwegian Nsenga Nyaneka Nyungwe Nzema Okpe Oromo Otetela Pangasinan Polish Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romany (Northern Greece) Romany (Southern Greece) Ronga Runyankore Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Slovak Spanish Spanish Sign Language Sunda Swahili Swahili (Congo) Swedish Tagalog Tamil Telugu Tetun Dili Thai Tigrinya Tok Pisin Tongan Tshiluba Tshwa Tuvaluan Tzotzil Ukrainian Urdu Urhobo Uruund Uzbek Valencian Vietnamese Waray-Waray Wayuunaiki Wolaita Yacouba Zambian Sign Language Zande Zimbabwe Sign Language\nDUL ME 12\nLok Lok ‘Mabeco ma Dongo Dano’\n“Lok mo marac myero pe okatti ki i dogwu; wulok lok mabeco keken ma dongo tam pa dano i yo ma mitte.”—JO EPECO 4:29.\n1-3. (a) Mic maber mene ma Jehovah ominiwa? Watwero tic kwede i yo marac nining? (b) Omyero wati ki mic me lok nining?\nKET-TI wego mo omiyo lela bot wode ma tye ki mwaka apar ki wiye. Cwinye yom me miyo bot wode mic meno. Ento, ket-ti wode-ni ongweco ki lelane i yo marac, ogoyo ci owano dano. Wonne biwinyo nining?\n2 Jehovah aye Lami “kit gin mo ducu maber, ki mot ducu mabeco.” (Yakobo 1:17) I kin mic mabeco ma en ominiwa obedo kero me lok. Mic man konyowa me tito tamwa ki kit ma wawinyo kwede ki i cwinywa. Watwero waco gin ma konyo dano dok ma yomo cwinygi. Ento gin ma wawaco bene twero cwero cwiny jo mukene.\n3 Lok ma waloko tye ki teko madit, dok Jehovah pwonyowa kit me tic ki mic me lok i yo maber. En wacciwa ni: “Lok mo marac myero pe okatti ki i dogwu; wulok lok mabeco keken ma dongo tam pa dano i yo ma mitte, wek jo ma winyo lokwu gunong kony ki iye.” (Jo Epeco 4:29) Kong wangiyu kit ma watwero tic kwede ki mic man i yo ma yomo cwiny Lubanga dok cuko cwiny jo mukene.\nGWOKKE KI LEB MA ITIYO KWEDE\n4, 5. Pwony ango ma watwero nongone madok i kom teko ma lok tye kwede ki i carolok me Baibul?\n4 Lok tye ki teko, pi meno, omyero wagwokke ki gin ma waloko ki kit ma wawaco kwede. Carolok 15:4 waco ni: “Lok ma giloko mot ki kica tye macalo yat me kwo, ento lok mogo mungak balo cwiny dano woko.” Kit macalo yat ma mwonya nenone mit dok miyo kwo, lok ma kiloko mot ki kica bene twero kweyo cwiny jo winyo. Ki tungcel, lok me gero twero balo cwiny jo mukene woko.—Carolok 18:21.\nLok ma kiloko i yo me kica kweyo cwiny adada\n5 Carolok 12:18 waco ni: “Lok pa ngat ma pe ki tam winnye malit macalo pala lucwan ka ocobo dano.” Lok ma kirune ka wacone labongo tam keto bur malit i cwiny dano dok balo wa wat bene. Twero bedo ni wi po i kom kare ma ngat mo oloko gin ma ocwero cwinyi adada. Ento, carolok meno medde ni: “Lok ma a ki i leb ngat maryek twero cango dano.” Lok me niango twero cango bur ma tye i cwiny dano dok roco wat ma onongo oballe woko. (Kwan Carolok 16:24.) Ka wiwa opo ni lokwa gudo jo mukene, ci wabigwokke ki lebwa.\n6. Pingo tek adada me doro gin ma wawaco?\n6 Tyen lok mukene mumiyo omyero wagwokke ki gin ma waloko aye ni wan ducu watye ki roc. ‘Tam ducu ma i cwinywa kemo bal keken,’ dok lokwa pol kare nyuto gin ma tye i cwinywa. (Acakki 8:21; Luka 6:45) Twero bedo tek adada me doro gin ma waloko. (Kwan Yakobo 3:2-4.) Ento omyero wayelle matek me yubo kit ma waloko kwede ki jo mukene.\n7, 8. Lokwa twero gudo watwa ki Jehovah nining?\n7 Omyero bene wagwokke ki leb ma watiyo kwede pien ni wabicung i nyim Jehovah pi gin ma wawaco ki kit ma wawaco kwede. Yakobo 1:26 waco ni: “Ka ce dano mo otamo ni en ladini kun pe juko lebe, nongo bwolle abwola kene ki i cwinye, dinine-nu konnye pe.” (1 Jo Korint 15:17) Pi meno, ka waloko ata, ci watwero balo watwa ki Jehovah.—Yakobo 3:8-10.\n8 Ki lok ada, watye ki tyen lok maber me gwokke ki gin ma wawaco ki kit ma wawaco kwede. Me konyowa tic ki mic me lok i yo ma Jehovah mito ni wati kwede, omyero wange lakodi leb mene ma myero wagwokke kwede.\nLOK MA POKO KIN DANO\n9, 10. (a) Kodi leb ango ma dong odoko lok me nino ducu i kareni? (b) Pingo omyero wakwer tic ki leb me oree ma winyone lik?\n9 Jo mapol i kareni giloko lok oree malik nyo lok macilo. Jo mogo gitamo ni omyero giti ki leb macilo nyo malik wek jo mukene guniang gin ma gitye ka wacone. Jo mukene giloko lok oree macilo wek jo mukene gunyer. Ento, lakwena Paulo owaco ni: “Myero dong wubwotgi woko ducu: kiniga, kwar cwiny, raccwiny, yet, ki loko lok mogo me lewic ma pe myero giwiny ka katti ki i dogwu.” (Jo Kolocai 3:8) En bene owaco ni “lok oree ma konnye pe, myero bene pe owinnye” i kin Lukricitayo me ada.—Jo Epeco 5:3, 4.\n10 Lok oree macilo cwero cwiny Jehovah kacel ki jo ma marre, dok obedo tim caro caro. I Baibul, tim “caro” tye i kin “tic me kit pa dano.” (Jo Galatia 5:19-21) Tim “caro” bene kwako bal mukene mapol, dok tim acel ma pe leng twero terowa i tim macilo mukene. Ka kijuko ngat moni kwe dok oloko odoko kite me tic ki leb macilo, man twero nyuto ni en dong pe mito medde ki bedo i kacokke.—2 Jo Korint 12:21; Jo Epeco 4:19; nen Lok me Giko Buk Man me 23.\n11, 12. (a) Boko lok twero lokke doko kwoto nying nining? (b) Pingo omyero wagwokke ki balo nying dano?\n11 Omyero bene wagwokke ki kwoto nying dano marac. Pe rac gire ka watye ki miti i kom jo mukene dok wanywako lok i kom luremwa ki wadiwa. Kadi wa i cencwari me acel, Lukricitayo onongo gimito ngeyo kit ma omegigi ki lumegigi gitye kwede, ki ngo ma gitwero timone me konyogi. (Jo Epeco 6:21, 22; Jo Kolocai 4:8, 9) Ento yot adada me cako kwoto nying dano marac ka watye ka boko lok i komgi. Ka waloko odoko kitwa me nwoyo lok mo ma wawinyo, ci watwero waco goba nyo jami ma myero obed i mung. Ka pe wagwokke, ci lok maraco magi twero balo nying ngat moni marac adada. Luparicayo gukwoto nying Yecu i kare ma gukok i kome pi timo jami mogo ma en pe otimo. (Matayo 9:32-34; 12:22-24) Kwoto dano twero balo nying ngat meno, tugo daa, kelo cwercwiny, ki dong balo lirem.—Carolok 26:20.\n12 Jehovah mito ni walok lok ma konyo dok cuko cwiny jo mukene, ento pe mito ni wati ki lebwa me loko lurem wek gudok lumone. Jehovah dag “ngat ma tubo omegine.” (Carolok 6:16-19) Ngat ma obedo lakwot nying mukwongo obedo Catan Larac-ci, ma okwoto nying Lubanga. (Niyabo 12:9, 10) I lobo man, jo mapol giwaco lok goba i kom luwotgi. Ento man pe myero otimme i kacokke pa Lukricitayo. (Jo Galatia 5:19-21) Pi meno, omyero wagwokke adada ki gin ma wawaco kun watamo ma peya waloko. Ma peya inwoyo lok ma iwinyo i kom ngat moni, penye kekeni ni: ‘Lok ma amito wacone-ni mono tye ada? Tika binyuto cwiny me kica? Tika bibedo me kony? Tika amito ni ngat ma atye ka lok i kome-ni owiny gin ma abiwaco-ni? Abiwinyo nining ka ngat mukene owaco lok man i koma?’—Kwan 1 Jo Tecalonika 4:11.\n13, 14. (a) Yet twero gudo jo mukene nining? (b) Pingo Lukricitayo myero gugwokke ki yeto jo mukene?\n13 I kine mukene, wan ducu wawaco jami ma wakok ange iye lacen. Ento pe myero walok odok kitwa me lok marac i kom jo mukene nyo tic ki leb mabit i komgi. Pe myero wayet dano. Lakwena Paulo owacci: “Wuwek dong keccwiny ducu, ki wang-ic ki kiniga, da i wi dano mukene, yet, kacel ki raccwiny ducu.” (Jo Epeco 4:31) Baibul mukene gonyo “yet” ni “lok maraco,” nyo “leb ma cwero cwiny dano,” ki “leb me cac.” Yeto jo mukene miyo girwenyo woro i komgi kekengi dok gitamo ni konygi pe. Lutino aye pol kare cwinygi tur adada, pi meno omyero wagwokke pe me canyogi ki lebwa.—Jo Kolocai 3:21.\n14 Baibul cikowa matek adada i kom yeto dano. Pud dong bedo me cwercwiny ya ka ngat mo yeto luotte nyo lutinone ki leb mabit! Ada, ngat ma okwero juko yeto dano pe bimedde ki bedo i kacokke. (1 Jo Korint 5:11-13; 6:9, 10) Kit ma waneno kwede, ka watiyo ki leb macilo, waloko lok goba, nyo wawaco jami ma cwero cwiny jo mukene, man bibalo watwa ki Jehovah ki jo mukene.\nLOK MA DONGO DANO\n15. Kodi lok ango ma dongo wat i kin dano?\n15 Watwero tic ki micwa me lok i yo ma yomo cwiny Jehovah nining? Kadi bed Baibul pe wacciwa ngo kikome ma myero waloki nyo pe waloki, ento cuko cwinywa me loko “lok mabeco keken ma dongo tam pa dano.” (Jo Epeco 4:29) Lok ma dongo dano obedo lok maleng, lok me kica, ki lok ada. Jehovah mito ni walok lok ma cuko cwiny jo mukene dok konyogi. I cawa mukene timo man pe yot. Mito tute matek me waco gin ma dongo dano ka kiporo ki waco gin ma cwero cwiny jo mukene. (Tito 2:8) Kong dong wanyamu kit ma watwero dongo kwede jo mukene ki lok ma waloko.\n16, 17. (a) Pingo omyero wapwo jo mukene? (b) Anga ma watwero pwoyone?\n16 Jehovah gin ki Yecu gimiyo pwoc ki cwinygi ducu. Wamito lubo lanengi. (Matayo 3:17; 25:19-23; Jon 1:47) Me miyo pwoc ma cuko cwiny ngat moni, omyero kong watam i kom gin maber ma en otimo dok wanyut miti i kome. Carolok 15:23 waco ni ‘lok ma kiloko i kare ma mitte kikome, ber mada!’ Cuko cwinywa mada ka ngat mo opwoyowa pi ticwa matek nyo pi gin mo maber ma watimo.—Kwan Matayo 7:12; nen Lok me Giko Buk Man me 27.\n17 Ka iloko odoko kiti me neno gin maber ma jo mukene gitimo, ci bibedo yot boti me miyo pwoc ki cwinyi ducu. Me labolle, gwok nyo ineno ni ngat mo i kacokke yubo pwonye maber adada nyo yelle matek me miyo lagam i cokke. Twero bedo ni latin mo cung matek pi ada i cukul, nyo dano mo muteggi nywako i tic me pwony kare ki kare. Ka ipwoyogi, ci bicuko cwinygi adada. Pire tek adada bene pi co me waco bot mongi ni gimarogi dok gipwoyo jami ducu ma gitimo. (Carolok 31:10, 28) Kit macalo ginapita mito dero ki pii, dano bene gimito pwoc. Lutino tutwalle aye mito ni kipwogi. Bed ma wangi twolo me neno kit mabeco ma gitye kwede kacel ki tutegi, ci ipwogi iye. Pwoyo lutino twero dongo tekcwinygi ki gen ma gitye kwede i komgi kekengi dok twero cuko cwinygi me medde ki timo gin matir.\nLok ma waloko ki kit ma waloko kwede twero cuko ki kweyo cwiny dano\n18, 19. Pingo omyero wayelle ki kerowa ducu me cuko cwiny jo mukene ki kweyo cwinygi? Watwero timo man nining?\n18 Ka wacuko cwiny dano dok wakweyo cwinygi, nongo watye ka lubo lanen pa Jehovah. En paro mada pi ‘jo mamwol, ma cwinygi cwer.’ (Icaya 57:15) Jehovah mito ni wamedde ki ‘cuko cwinywa kekenwa,’ kun ‘waloko ki kica bot jo ma cwinygi otur.’ (1 Jo Tecalonika 5:11, 14) Ka watemme me timo man, en neno dok pwoyo tutewa.\n19 Ka ineno ni ngat mo i kacokke cwinye otur woko, ngo ma itwero wacone me konye? Twero bedo ni pe itwero cobo pekone, ento iromo weko en ngeyo ni iparo pire. Me labolle, itwero keto yub me bedo kacel kwede pi cawa mo. Itwero kwano wang Baibul me cuko cwinye dok itwero lega kacel kwede. (Jabuli 34:18; Matayo 10:29-31) Wek jo ma cwinygi otur gunge ni omege ki lumege ma i kacokke marogi. (1 Jo Korint 12:12-26; Yakobo 5:14, 15) Lok i yo ma nyuto ni itye ka tito lok ada dok iye gin ma iwaco.—Kwan Carolok 12:25.\n20, 21. Ngo ma weko bedo yot pi jo mukene me jolo tam?\n20 Wadongo jo mukene bene ka waminigi tam maber. Kit ma wan ducu wabedo luroc-ci, wamito tam kare ki kare. Carolok 19:20 waco ni: “Winy tam ma gimini dok imak pwony ma gipwonyi kwede, ci ibibedo dano ma laryeko i kare me anyim.” Pe luelda keken aye gimiyo tam ki tira. Lunyodo myero gutir lutinogi. (Jo Epeco 6:4) Lumege bene gitwero miyo tam bot lumegigi. (Tito 2:3-5) Pi mar ma watye kwede i kom omegiwa ki lumegiwa, omyero wami tam i yo ma pe bimiyo giwinyo marac. Ngo ma twero konyowa me timo man?\n21 Gwok nyo wi po i kom kare mo ma kimini tam maber i yo ma obedo yot me jolone. Ngo mumiyo ijolo labongo peko mo? Oromo bedo ni ineno ni ngat ma omini tam-mi paro piri. Nyo en oloko kwedi i yo me kica dok ki mar. (Jo Kolocai 4:6) Twero bedo ni tamme onongo jenge i Baibul. (2 Temceo 3:16) Kadi bed wakwano akwana ki i Baibul nyo pe, tam mo keken ma wamiyo myero obed ma jenge i kom Ginacoya. Ngati mo pe myero odi jo mukene me lubo tamme nyo onywen te ginacoya me cwako tamme. Ka wi opo i kom kit ma kimini tam, man twero konyi ka itye ka miyo tam bot jo mukene.\n22. In imito tic ki mic me lok nining?\n22 Kero me lok obedo mic mua ki bot Lubanga. Marwa pi Lubanga myero oterwa me tic kwede maber. Wi opo ni lok tye ki teko me poko kin dano nyo me dongogi. Pi meno, watute wunu ki kerowa ducu me loko lok ma jingo dok cuko cwiny jo mukene.\n1 KEROWA ME LOK OBEDO MIC MUA KI BOT LUBANGA\n“Kit gin mo ducu maber, ki mot ducu mabeco twatwal ma gimiyowa, a ki malo.”—Yakobo 1:17\nWatwero nyutone nining ni watye ki pwoc i kom mic man?\nJo Epeco 4:29; Yakobo 1:26\nLok tye ki teko. Omyero watam matut i kom gin ma wabiwaco ki kit ma wabiwaco kwede.\nCarolok 16:24; Icaya 57:15; 1 Jo Tecalonika 5:11\nTi ki mic me lok kit ma Jehovah mito ni iti kwede. Lok lok ma cango, cuko cwiny, pwonyo, kweyo cwiny, dok konyo jo mukene.\nCarolok 12:18; 15:23; Matayo 7:12\nWaco gin marac i cawa marac twero tugo daa dok cwero cwiny jo mukene.\n2 LOK I YO MA YOMO CWINY LUBANGA\n“Lok ma wuloko myero obed lok mamit ma kado oromo maber.”—Jo Kolocai 4:6\nLokwa twero gudo lupacowa ki luremwa nining?\nCarolok 31:28; Niyabo 2:1-3\nDano ducu gimito mar kacel ki pwoc, tutwalle ki bot lupacowa.\nCarolok 6:16-19; 26:20; Jo Kolocai 3:8, 21; 1 Jo Tecalonika 4:11\nYeto dano, tic ki leb macilo ki cayo jo mukene kelo adwogi marac adada. Kwoto dano twero balo nyinggi dok balo kuc.\nCarolok 15:1, 2; Jo Pilipi 2:3, 4; Yakobo 1:19\nNyut ki lok ma iloko ni iparo pi jo mukene makato piri keni. Ter iti ka winyo lok pa jo mukene.\n3 MAR AYE MYERO OTERWA ME MIYO TAM\n“Winy tam ma gimini dok imak pwony ma gipwonyi kwede, ci ibibedo dano ma laryeko i kare me anyim.”—Carolok 19:20\nWatwero miyo tam maber nining?\nJabuli 34:18; Matayo 10:29-31; 2 Temceo 3:16\nTam ma wamiyo myero obed ma jenge i Baibul dok omyero wami i yo me kica.\nCarolok 12:25; 1 Jo Tecalonika 5:14; Yakobo 3:2-4\nTi ki micci me lok me jingo ki cuko cwiny jo mukene.\nTi ki Keroni me Lok i Yo Maber\nLanen pa Yecu twero konyi nining me ngeyo kare ma rwatte, gin me aloka, ki kit me lok?\nPingo cuko cwiny pire tek? Gin ango ma wapwonyo ki i lanen pa Jehovah, Yecu ki dong lakwena Paulo madok i kom kit ma gucuko kwede ki cwiny jo mukene? Ki dok watwero cuko cwiny dano nining?\nlvs dul 12 pot 159-171


2 Tekwaro 26 ACO85 - Lwak ducu gutiŋo Ujia, ma mwaka me - Bible Search\n2 Tekwaro 25 2 Tekwaro 27\n2 Tekwaro 26\nLoc pa Ujia\n(2 Luker 14.21-22; 1.1-7)\n1Lwak ducu gutiŋo Ujia, ma mwaka me ditte romo apar wiye abicel, ci guketo en kabaka me leyo ka tyen wonne Amajia. 2En aye ogero Elot ci odwoko cen bot Juda, ki I ne to pa kabaka ma oywe kacel ki kwari ŋe. 3Ujia ocamo ker ma mwaka me ditte romo apar wiye abicel, ci obedo ka loc i Jerucalem pi mwaka pyerabic wiye aryo. Nyiŋ minne Yekolia me Jerucalem. 4Obedo ka tiyo gin ma nen atir i waŋ Rwot, kun lubo gin ducu ma yam wonne Amajia otiyo. 5I kare pa Jekaria, en oketo cwinye ka yenyo Lubaŋa, pien Jekaria opwonyo en ki kit me lworo Lubaŋa. Pi kare ducu ma en obedo ka keto cwinye i kom Rwot, Lubaŋa omiye gum.\n6En ocito ka lweny ki jo Piliciti, ci oturo cel me Gat woko, ki cel me Jabne ki me Acidod; ka ogero gaŋi mukene i lobo ma i ŋet Acidod, ki i kabedo mukene ma i kin jo Piliciti. 7Lubaŋa obedo ka konye ki lweny i kom jo Piliciti, ki i kom jo Arab ma gibedo i Gurbaal, ki i kom jo Meun. 8Jo Ammon gubedo ka culo mucoro bot Ujia; nyiŋe oywek oo wa i waŋ lobo Ejipt, pien onoŋo odoko tek mada. 9Ujia dok ogero odi matego ma ocudo malo i Jerucalem. Ogero acel i dogcel ma i twok gaŋ, acel i dogcel ma cito i no ta ki acel i twoke mukene; ogerogi matek twatwal. 10Ka dok ogero odi matego ma ocudo malo i tim, dok okwinyo lwak waŋ pii mapol, pien onoŋo tye ki lim makwo madwoŋ; obedo ki lim i Cepela ki i bar bene, dok obedo ki lupur ki lupur olok i lobo godi ki i lobo ducu ma ceko cam, pien en maro pur.\n11Ujia dok obedo ki mony pa askari ma giromo lweny, i lwak buca mapatpat, kit macalo Jeyel ma karan-ni oryeyo kwede welgi gin ki ladit mony Maaceya, i te loc pa Anania, ma en ŋat acel i kin ludito ma giloyo mony pa kabaka. 12Wel twoni oteka lweny ducu ma gin ludito kaka i odi pa kwarogi yam oromo alip aryo ki miya abicel. 13I te loc pa ludito mony magi onoŋo tye iye mony ma romo jo alip miya adek ki abiro, ki miya abic magitwero lweny, ma komgi tek ka lweny pi konyo kabaka ki lweny i kom lumerokke. 14Ujia oyubo kwodi pi lumony ducu, ki toŋi, ki otaŋwic, ki koti nyonyo, ki lwak atum, ki laliŋliŋ me lataŋdiyo. 15Dok oketo bao me lacel atero i Jerucalem ma luryeko guroto, wek guket i wi odi matego ma ocudo malo i twok cel ducu, pi celo atero ki pi bayo lakidi madito-gu, Nyiŋe oywek oromo lobo ducu, pien Lubaŋa obedo ka konye i yo me aura, nio ka odoko tek.\n16Ento kadi bed en obedo tek, obedo ki cwiny me wakke i iye, ma okelo can i kome kene. Pien en oŋayo waŋ Rwot Lubaŋane; oette odonyo i ot pa Rwot ka waŋo odok eceta i keno tyer me wano odok eceta. 17Ento ajwaka Ajaria olubo kore odonyo bote, kacel ki ajwagi pyeraboro ma gin twoni matego. 18-Ci gucuŋ gupyem ki kabaka Ujia kun giwaco bote ni, “Man pe ticci, me waŋo odok eceta bot Rwot, man tic pa ajwagi ma gin likwayo pa Aron, ma yam gikwerogi me waŋo odok eceta. Kat woko ki i kabedo maleŋ; pien ityeko timo bal, pe ibinoŋo iye deyo mo ma a ki bot Rwot Lubaŋa.” 19Cutcut kiniga omako Ujia woko, ma onoŋo pud tye ki atabo weer me waŋo odok eceta i ciŋe. I kare ma kiniga omake i kom ajwagi, cut dobo opoto i kome ma ajwagi bene gineno ma onoŋo gitye i ot pa Rwot, i ŋet keno tyer me odok eceta. 20Ajaria ajwaka madit, ki ajwagi ducu, gubedo ka neno en, ci guneno dobo tye i tur nyime! Gucwale woko cen oyotoyot, en bene orune me cito woko, pien Rwot otyeko pwode. 21Kabaka Ujia obedo ladobo nio wa i nino me tone; pi bedo ladobo omiyo opokke obedo i ot ka ikene, pien pe giye ni en odony i ot pa Rwot. Yocam ma wode aye obedo ladit ma loyo jo me ot pa kabaka, kun loyo kwede lwak me lobo meno.\n22Lok kom Ujia mudoŋŋe ducu, nia i acakkine nio i agikkine, lanebi Icaya ma wod pa Amoj aye ocoyo. 23-Ujia oto, oywe kacel ki kwarine, ci giyike kacel ki kwarine i kabedogi me yik ka ma yam giyiko iye luker, kun guwacci, “En ladobo.” Wode Yocam aye oleyo ka tyene.


Pwony Lutino Gin Mumiyo Omyero Watim Kica\nRwom ma Malo me Yenyo\nKWAN I LEB Acholi Afrikaans Albanian American Sign Language Amharic Arabic Azerbaijani Azerbaijani (Cyrillic) Bashkir Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Croatian Czech Danish Dutch English (Leb Muno) Estonian Fijian Finnish French Ga Georgian German Greenlandic Grik Guarani Haitian Creole Hausa Hiligaynon Hindi Hungarian Iloko Indonesian Italian Japanese Kinyarwanda Korean Krio Kwanyama Latvian Lhukonzo Lithuanian Luganda Macedonian Malagasy Maya Mexican Sign Language Myanmar Nepali Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Setswana Seychelles Creole Shona Sinhala Slovak Slovenian Spanish Swahili Swedish Tagalog Tajiki Tatar Thai Tiv Tongan Tsonga Turkmen Tzotzil Ukrainian Urdu Uzbek Vietnamese Xhosa Yoruba Zulu\nDUL ME 14\nTIKA dong ngat mo otimo gin mo marac i komi?— En mono owano in nyo owaco gin mo ma ocwero cwinyi?— Omyero mono in bene icul wange kit ma en otimo kwede i komi-ni?—\nKa ngat mo ocwero cwinygi, pol pa dano gicwero cwiny ngat meno bene me culo wange. Ento Yecu opwonyo ni myero watim kica bot jo ma gibalo i komwa. (Matayo 6:12) Ento ka ngat mo cwero cwinywa tyen mapol kono? Omyero watimme kica tyen adi?—\nMeno aye gin ma Petero onongo mito ngeyone. Pi meno, i nino mo acel en openyo Yecu ni: ‘Omyero mono atimme kica tyen abiro?’ Tyen abiro keken pe romo. Yecu owacci: ‘Omyero itim kica tyen pyerabiro tyen abiro’ ka ngat mo otimo bal i komi tyen mapol kumeno.\nNgo ma onongo Petero mito ngeyone madok i kom timo kica?\nMeno pud dong obedo tyen mapol ya! Wiwa bene pe bitwero po i kom wel jami maraco ma ngat moni otimo nyo owaco i komwa, tika twere? Man aye gin ma Yecu onongo tye ka wacciwa: Omyero pe watemme me kwano jami maraco ma jo mukene gitimo i komwa. Ka gupenyo ni myero watim botgi kica omyero watim botgi.\nYecu onongo mito nyutu bot lupwonnyene kit ma bedo ka timo kica pire tek kwede. Pi meno, i nge gamo lapeny pa Petero-ni, en otito bot lupwonnyene lapor acel. Tika i mito winyone?—\nI kare mo mukato angec, onongo tye kabaka mo ma kite ber. En onongo lakica adada. En onongo miyo cente me adena bot luticce ka gimito kony. Ento nino oromo ma kabaka tye ka mito ni luticce ma gitye ki banyane gudwok centene. Kikelo latic acel ma tye ki banya me cente denari milion 60 i nyim kabaka. Meno onongo obedo twon cente madit adada!\nNgo mutimme i kare ma laticci obako doge ni kabaka odi cwinye wek ecul banyane?\nEnto latic-ci onongo otiyo ki cente ducu pa kabaka dok onongo dong pe twero culone. Pi meno, kabaka omiyo twero ni myero kicat en woko. Kabaka bene owaco ni myero kicat dakone, lutinone kacel ki jamine ducu. Ka dong cente ma kinongo ki i kom cat man omyero kicul ki kabaka. Itamo ni latic-ci owinyo nining ki i cwinye?—\nEn orumo conge piny i nyim kabaka kun bako doge bote ni: ‘Ladit kong idi cwinyi i koma do ci abiculo banyani ducu ma atye kwede.’ Kono onongo nene ibedo kabaka-ni, ngo ma onongo ibitimo i kom latic man?— Kabaka otamo pi laticce-ni matek. Pi meno kabaka otimme kica. En owaco ki laticce meno ni myero pe dong odwok cente mo keken ki i kom denari milion 60 ca. Cwiny latic man pud dong obedo yom ya!\nEnto ngo ma latic meno otimo i ngeye? En okato woko ki bot kabaka ci onongo latic lawote mukene ma tye ki banyane me denari miya acel. En ogwaro latic lawote man ki ngute ci ocako deyone kun wacce ni: ‘Cul banyana me denari miya acel ma tye boti-ni!’ Mono iromo tamo i kom ngat mo me timo gin macalo meno kun pud kabaka otimme kica pi banyane madit?—\nLaticci otero latic lawote ma pe twero culo banyane nining?\nLatic lawote ma tye ki banya me denari miya acel-li onongo tye lacan. En onongo pe twero culo cente man cutcut. Pi meno, en oryebbe piny i nyim latic lawote-ni ci obako doge ni: ‘Kong idi cwinyi i koma, ci abiculo banyani.’ Laco-ni mono onongo myero omi kare mukene ki latic lawote-ni?— Ngo ma onongo ibitimo?—\nLaco man onongo pe lakica calo kabaka. En onongo mito centene cutcut. Ento pien ni latic lawote ni ononge pe twero culo banyane, en oweko ki tere i buc. Lutic luwote mukene-ni guneno ka gin man timme ci cwinygi ocwer. Kica omakogi i kom latic ca ma tye i buc-ci. Pi meno gucito gutito lokke bot kabaka.\nKabaka bene cwinye ocwer pi gin ma otimme. Kiniga omake matek adada i kom laticce ma okwero timo kica-ni. Pi meno en olwonge ci owacce ni: ‘In latic ma kite rac, an pe aweko banyana ducu ma onongo itye kwede? Onongo in bene pe kica omyero omaki i kom latic lawoti?’\nKabaka otimo gin ango i kom latic ma pe lakica-ni?\nLatic ma pe lakica-ni onongo myero opwony timo kica ki bot kabaka ma kite ber-ri. Ento en pe onongo pwony mo keken. Pi meno kabaka obolo latic meno i buc nio ka en oculo banya me denari milion 60 ca. Ngene kene ni ki i buc en pe binongo cente matwal me culo banya pa kabaka. Pi meno omyero obed kuno wang ma en oto.\nI kare ma Yecu otyeko tito lapor man, en owaco bot lulub kore ni: “Wora ma tye i polo bene bitimowu kit meno, ka ce pe wutimo kica bot dano ki i cwinywu, dano acel acel ki ominne.”—Matayo 18:21-35.\nOmyero inge ni wan ducu watye ki banya madit pa Lubanga. Ki lok ada, kwowa oa ki bot Lubanga! Dong banyawa ma tye bot dano mukene tidi ka kiporo ki banya pa Lubanga ma watye kwede. Banyawa ma dano gitye kwede bedo calo denari miya acel ma latic acel ca onongo odeno ki bot latic lawote mukene-ni. Ento banya pa Lubanga ma watye kwede pi jami maraco ma watimo rom aroma ki denari milion 60 ma latic-ci odeno ki bot kabaka.\nLubanga lakica adada. Kadi bed watimo jami maraco en timiwa kica. En pe miniwa pwod ki kwanyo kwowa ento ka wato en bicerowa. Pi meno, wiwa myero opo i kom pwony eni: Lubanga timiwa kica keken ka wan watimo kica ki dano ma obalo i komwa. Man obedo pwony ma pire tek, pe kumeno?—\nIbitimo gin ango ka ngat mo okwayo kica ki boti?\nDong ka ngat mo ocwero cwinynyi ento obako doge boti, ibitimo gin ango? Mono ibitime kica?— Ento ka otimme tyen mapol kono? Pud ibimedde ki timme kica?—\nKa wan aye onongo watye ka kwayo kica, onongo kono wamito ni dano moni-ni otimiwa kica, pe kumeno?— Pi meno omyero watim kumeno bene bote. Pe omyero wawac awaca keken ni watimme kica ento myero watimme kica ada ki i cwinywa. Ka watimo meno, wanyutu ni ada wamito bedo lulub kor Lapwony Madit-ti.\nMe niang ber pa timo kica, kong wakwan bene Carolok 19:11; Matayo 6:14, 15; ki Luka 17:3, 4.


Latitlok 8 ACO85 - Aŋa ma calo dano maryek? Dok aŋa ma - Bible Search\nLatitlok 7 Latitlok 9\n1Aŋa ma calo dano maryek? Dok aŋa ma ŋeyo gonyo tyen lok mo?\nRyeko miyo waŋ dano ryeny aryenya, dok miyo colwaŋ me adagadaga ma: en tye kwede lokke.\nLub cik pa kabaka\n2Myero ilub gin ma kabaka ociko, dok pi kwoŋŋi maleŋ ma ikwoŋo pe iwek cwinyi oballe woko; 3pe igalle a woko ki i nyime oyotoyot ka lok doŋ odoko rac, pien kabaka twero timo gin mo keken ma en mito. 4Lok ma kabaka lok loko ki twero, dok aŋa ma twero waco bote ni, “In itimo aŋo?” 5ŋat ma lubo cik pe birwatte ki kit peko mo, dok dano maryek ŋeyo kare, kacel wa ki yo ma myero elubi. 6Kit lok acel acel tye ki karene dok ki yone, kadi bed ayela tye mapek ma obwoyo kom dano woko. 7Dano pe ŋeyo gin ma bitimme i anyim, pi meno aŋa ma twero tito bote kit ma bitimme kwede. 8Pe tye dano mo ma tye ki twero me gwoko tipone, kadi ki twero me geŋo ni en pe eto ka nino me tone oromo; pe watwero nuny ki ŋewa pi lweny man, dok tim maraco bene pe bilaro jo ma gin lutim maraco.\nJo maraco ki jo ma kitgi atir\n9Man ducu an aneno kun aporo ki jami ducu ma tye ka timme i lobo, kun dano ma tye ki twero loyo jo mukene ki tek. 10Lacen aneno ka giyiko lutim maraco; yam gicito gidonyo i kabedo maleŋ ka gidok woko-gu, ma noŋo dano gipakogi mada i gaŋ ka ma yam gutimo iye tim maraco ma kit meno. Man bene gin ma konnye pe. 11Lubaŋa pe keto can oyotoyot i kom dano ka otimo gin marac, omiyo dano ducu guketo cwinygi atika pi timo gin marac. 12Kadi bed labalo otim gin marac ma romo tyen miya acel kun medo mwaka ma myero eri kwede i lobo, ento an aŋeyo atir ni jo ma gilworo Lubaŋa aye gibibedo maber, pien gibedo ki lworo i nyime; 13ŋat ma latim marac pe bibedo maber wacel, dok bene en calo tipo, pe biri i lobo pi kare malac, pien en pe tye ki lworo i nyim Lubaŋa.\n14Tye gin ma konnye pe ma tye ka timme i lobo; tye jo mogo ma kitgi atir ma can poto i komgi ma myero opot i kom lutim maraco, dok tye lutim maraco mogo ma ginoŋo gum maber ma oporre pi jo ma kitgi atir. Doŋ awaco ni man bene gin ma konnye pe. 15Doŋ aniaŋ maber ni gin ma mitte ma myero dano otim en aye me bedo ki yomcwiny, pien pe tye gin mo maber i lobo kany pi dano, kono camo ki mato mat-gu, ki yomo cwinye macalo etwero, pien man aye gin ma ebiwot kwede i ticce ducu ma etiyo, i kare me kwone ducu ma Lubaŋa omiye i lobo-ni.\n16Ka aketo cwinya me niaŋ matut i kit yo ma ryeko tiyo kwede, ki dok me neno tic ma dano gitiyo i lobo, kun aneno dano pe miyo wane pi nino i dyeceŋ kadi i dyewor, 17ci aneno tic ducu ma Lubaŋa otiyo, aniaŋ ni dano kara pe twero ŋeyo gin ma tye ka timme i lobo. Kadi bed dano mo oyelle ma rom mene me yenyone, pud pe binoŋo; dok kadi bed dano ma laryeko tamo ni eneyo, pe twero noŋone bene.


Bedo ki Muduku me Gwoko Kwo\nTika pore ki Lakricitayo me bedo ki muduku mo keken me gwoko kwone?\nCik ma igi lac magi nyuto ni pe pore ki Lakricitayo me tic ki jami lweny mo keken calo muduku me gwokke ki i cing jo mukene. Tam kong i kom lok magi:\nKwo pa dano tye gin maleng i wang Jehovah. Daudi oloko i kom Jehovah ni: “In aye i wang it me kwo ducu.” (Jabuli 36:9) Pi meno, ka Lakricitayo mo oyero me gwoko kwone nyo jamine, en bitute matek me timo gin mo keken ma etwero wek pe ebed ki alii me remo pa ngat mo keken, nyo wek pe ekwany kwo ma ngat mukene.—Nwoyo Cik 22:8; Jabuli 51:14.\nTye lok ada ni gin mo keken ma ngat moni tiyo kwede me gwoko kwone twero weko en bedo ki alii me remo i wiye. Ento muduku dok weko bedo yot adada me neko ngat mo, kadi bed ni otimme atura nyo akaka. * (Nen lok ma tye i tere piny.) Dok bene latim aranyi meno nongo kome tye ka myel con, ci dong ka oneno muduku, jamine romo balle medde ameda dok ngat mo olo romo to iye.\nI kare ma Yecu owaco ki lulub kore ni guwot ki pala lucwan i dye wor ma onongo kibineke iye, meno onongo pe me gwokke ki i cing lumonegi. (Luka 22:36, 38) Ma ka meno, Yecu onongo mito pwonyogi ni: Lulub kore myero pe guti ki gero, kadi bed ni lwak ma gubino i komgi onongo gitye ki jami lweny. (Luka 22:52) I ngeye ma Petero otiyo ki pala lucwan me lweny i kom latic pa lalamdog madit, Yecu ociko Petero ni: “Dwok pala lucwanni kakare i akura.” Ci Yecu otittigi cik ma iye lac ma telo Lukricitayo ducu wa i kare-ni: “Jo ducu ma mako pala lucwan, gibinekogi bene ki pala lucwan.”—Matayo 26:51, 52.\nKit ma kitito kwede i Mika 4:3, jo pa Lubanga “gibiteto pala lucwangi doko lak kweri dyang, ki tongigi doko pala me ngolo jang olok.” Lukricitayo me ada gingene pi bedo ki kuc. Gilubo cik ma Lubanga omiyo kun tiyo ki lakwena Paulo ni “pe wucul wang gin marac ki gin marac i kom dano mo.” (Jo Roma 12:17, 18) Kadi bed ni Paulo owok ki i kwo matek calo “can mua bot luyak,” en pe oturo cik ma igi lac me Baibul wek egwok kwone. (2 Jo Korint 11:26) Ma ka meno, en oketo genne i kom Jehovah kun ngeyo ni tira ma Baibul miyo “ber loyo jami lweny.”—Latitlok 9:18.\nKi bot Lukricitayo, kwo pire tek loyo jami me kom. Wangeyo ni “kwo pa dano pe cung i wel lim mapol ma en tye kwede.” (Luka 12:15) Pi meno, ka waneno ni lok ki mwolo bot layak mo ma tye ki muduku pe tye ka konyo gin mo, walubo tira pa Yecu ni: “Pe icul kwor [ijem] i kom dano mo ma otimo gin marac i komi.” Man te lokke ni waweko en kwanyo gin mo keken ma mito. (Matayo 5:39, 40; Luka 6:29) * (Nen lok ma tye i tere piny.) Ngene kene ni myero wagwokke ki timo gin ma weko luyak giciko wangi i komwa. Pe wabiywayo tam pa luyak i komwa ka walubo tam ma Baibul miyo ni myero pe ‘wawakke ki jami ma watye kwede i kwowa.’ (1 Jon 2:16) Dok bene bibedo ber ka waweko jiraniwa gungeyo ni wan Lucaden pa Jehovah dok wabedo ki kuc.—Carolok 18:10.\nLukricitayo giworo cwiny ma ngolo ki jo mukene kop. (Jo Roma 14:21) Utmege mukene gibibedo ki ur nyo bene cwinygi biballe, ka guniang ni lakricitayo mo tye ki muduku me gwoko kwone. I kine mukene nongo cik ye ki wan me bedo ki muduku, ento pi mar ma watye kwede pi utmegiwa, pe wabitimo gin mo keken ma wangeyo ni bibedo macalo ariya botgi.—1 Jo Korint 10:32, 33; 13:4, 5.\nLukricitayo gimito ni ginyut lanen maber bot jo mukene. (2 Jo Korint 4:2; 1 Petero 5:2, 3) Ka Lakricitayo mo tye ki muduku me gwoko kwone, luelda gibimine tira ma a ki i Baibul. Ka en omoko tamme me bedo ki muduku, nongo pe tye ka nyuto lanen maber. Macalo adwogine, en pe bibedo ki mot me tic mo keken i kacokke. Man bene gudo kadi wa Lakricitayo ma ticce mito ni obed ki muduku. Bibedo ber ma loyo ka en oyenyo tic mukene. *—Nen lok ma tye i tere piny.\nLakricitayo myero omok tamme pire kene ma lubbe ki kit ma en bigwoko kwone ki pa jo me gange kacel ki jamine, ki bene kit tic ma myero etim. Ento ka en moko tam meno, myero ojenge i kom cik ma igi lac me Baibul. Lubangawa ma ryek-ki ominiwa cik ma igi lac magi pien en marowa. Meno gin muweko Lukricitayo ma gitye ki wat macok ki Jehovah giyero pe me bedo ki muduku me gwoko kwogi ki i cing jo mukene. Gingeyo ni ka gigeno Lubanga kun gilubo cik ma igi lac me Baibul, ci Jehovah bigwokogi pi naka.—Jabuli 97:10; Carolok 1:33; 2:6, 7.\nI kare me twon can madit atika, Lukricitayo gibijenge i kom Jehovah kun gitemme pe me lweny\n^ para. 3 Lakricitayo romo moko tamme me bedo ki muduku me neko lee me acama, nyo me gwokke ki i kom lee mager. Ka pe ka tic ki muduku meno, en myero okwany ricac woko, nyo bene oyak mudukune ci olor wiye ka mo maber. I kabedo ma cik pe ye ni ngat mo obed ki muduku, nyo ka gamente pe mito ni kibed kwede ata labongo nongo waraga, Lukricitayo myero gulub cik meno.—Jo Roma 13:1.\n^ para. 6 Me niang i kom kit me gwokke ki bot jo ma gibuto ki dano tektek, nen pwony ma wiye tye ni “Kit me Gwokke ki i Cing Jo ma Buto ki Dano Tektek” [“How to Prevent Rape”] i Awake! me Marci 8, 1993.\n^ para. 2 Pi ngec mapol madok i kom tic ma kwako mako muduku, nen Watchtower me Novemba 1, 2005, pot karatac 31; ki me Julai 15, 1983, pot karatac 25-26.\nNywakki Nywakki Lapeny pa Lukwan Bukkewa\nLapeny pa Lukwan Bukkewa—Julai 2017


Lunyodo, Tika Wutye ka Konyo Lutinowu Wek Gunong Batija? | Pwony me Anyama\nWi Lubele—Me Akwana i Kacokke | Marci 2018\nLunyodo, Tika Wutye ka Konyo Lutinowu Wek Gunong Batija?\n“Man dok pud ikuro ango? Dong ia malo gibatija in.”—TIC PA LUKWENA 22:16.\nWER: 59, 89\nLUNYODO GITWERO TIC KI GINACOYA MAGI NINING ME KONYO LUTINOGI WEK GUNONG BATIJA?\nJo Kolocai 1:9, 10\n1. Ngo ma lunyodo gimito bedo labongo akalakala iye ma peya latingi onongo batija?\n“PI DWE mapol abedo ka waco bot babana ki mamana ni amito nongo batija, dok pol kare gubedo ka lok kweda lok madok i kom batija. Mitigi onongo tye me niang ka ada aniang kit ma batija pire tek kwede. Nino dwe 31 me Decemba, 1934, aye obedo nino me yomcwiny adada i kwona.” Meno aye kit ma Blossom Brandt otito kwede gin ma otimme i kare ma en omoko tamme me nongo batija. I kare-ni bene, lunyodo gimito konyo lutinogi me moko tam me ryeko. Ka latin ogalle ki nongo batija labongo tyen lok matir, ci man twero balo watte ki Jehovah. (Yakobo 4:17) Ma peya latingi onongo batija, lunyodo ma wigi kwiri gimito bedo labongo akalakala ka dong latingi tye atera me doko lapwonnye pa Kricito.\n2. (a) Peko ango ma luneno me adwol mogo guniang iye? (b) Ngo ma wabinyamo i pwony man?\n2 Luneno me adwol mogo guniang ni jo mapol ma gitye ki mwaka apar ki wiye kacel ki ma gitye ki mwaka pyeraryo ki wiye peya gunongo batija, kadi bed ni gudongo i ada. Pol kare lutino magi gicito i cokke, i ticwa me tito kwena, ki dok bene giwaco ni gin Lucaden pa Jehovah. Kadi bed kit meno, lutino magi nongo pud peya gudyero kwogi bot Jehovah kun ginyuto ki nongo batija. I kine mukene man timme pien lunyodo mogo gitamo ni lutinogi pud peya gupore me nongo batija. I pwony man, wabinyamo tyen lok angwen ma weko lunyodo mukene pe gicuko cwiny lutinogi me nongo batija.\nTIKA LATINNA DONG DIT?\n3. Par ango ma lunyodo pa Blossom gubedo kwede?\n3 Lunyodo pa Blossom ma waloko i komgi i paragraf me acel-li, onongo gitye ki par ka latingi dong dit ma romo niang tyen lok me batija ki kit ma pire tek kwede. Lunyodo gitwero ngeyone nining ka latingi dong romo dyero kwone bot Jehovah?\n4. Cik ma Yecu omiyo i Matayo 28:19, 20 twero konyo lunyodo i kare-ni nining?\n4 Kwan Matayo 28:19, 20. Baibul pe waco ni ngat moni twero nongo batija ka dong oo mwaka moni kikome. Ento ber ka lunyodo gitamo matut i kom gin ma loko dano me doko lapwonnye kwako. I leb Grik, lok ni “wucilok jo me rok ducu gudok jo ma luba” ma kitiyo kwede i Matayo 28:19, niange ni pwonyo ngat moni kun nongo yubwa tye me konye wek odok lapwonnye. Lapwonnye obedo ngat ma opwonyo dok oniang pwony pa Yecu dok bene mito lubo cikke. Nicakke i kare ma lutinogi pud lukere nyo gitocco, lunyodo myero guket yub me konyo lutinogi wek gudyer kwogi bot Jehovah ki me doko lupwonnye pa Kricito. Ki lok ada, lutino lukere pe gupore me nongo batija. Ento Baibul nyuto ni kadi wa lutino matino gitwero niang ki maro lok ada me Baibul.\n5, 6. (a) Gin ma Baibul loko i kom Temceo weko wamoko gin ango madok i kom batijane? (b) Yo mene maber loyo ma lunyodo maryek gitwero konyo kwede ki lutinogi?\n5 Temceo obedo lapwonnye ma omoko tamme me tic pi Jehovah i kare ma en pud tidi. Lakwena Paulo owaco ni Temceo opwonyo lok ada madok i kom Lubanga ‘cakke i tinone.’ Won Temceo onongo pe woro Jehovah ento minne ki dadane gukonyo Temceo me maro Lok pa Lubanga. Macalo adwogine, en obedo ki niye matek adada. (2 Temceo 1:5; 3:14, 15) Romo bedo ni en onongo cok o mwaka 20 nyo dong okato manok, i kare ma onongo mot me tic ma pire tek adada i kacokke.—Tic pa Lukwena 16:1-3.\n6 Lutino ducu pe girom. Pe lutino ducu gitegi ka guo mwaka moni. Lutino mogo giniang lok ada, gimoko tam me ryeko, dok gibedo ki miti me nongo batija ma nongo pud gitino. Mukene pe nongo gitye atera me nongo batija nio ka gudongo manok. Lunyodo ma wigi kwiri pe gidiyo lutinogi me nongo batija. Ma ka meno, gikonyo latin acel acel me dongo i yo me cwiny ma lubbe ki kerone. Lunyodo gibedo ki yomcwiny ka latingi keto i tic lok ma nonge i Carolok 27:11. (Kwan.) Ento myero guniang ni ticgi tye me konyo lutinogi me doko lupwonnye. Ka guniang meno, ci myero gupenye ni, ‘Tika latinna tye ki ngec muromo me dyero kwone bot Lubanga ki nongo batija?’\nTIKA LATINNA TYE KI NGEC MUROMO?\n7. Tika mitte ni ngat moni myero kong onge pwony ducu me Baibul ma peya onongo batija? Tit kong.\nLupwonnye ducu pa Kricito myero gumedde ki nongo pwonnye kadi bed ni dong gunongo batija\n7 Ka lunyodo gipwonyo lutinogi, ci nongo gitye ka konyogi wek gunge lok ada maber. Ngec man weko lutinogi bedo ki miti me dyero kwogi bot Lubanga. Ento man pe te lokke ni latin myero dong obed ki ngec ducu me Baibul ma pud en peya odyero kwone bot Jehovah. Lupwonnye ducu pa Kricito myero gumedde ki nongo pwonnye kadi bed ni dong gunongo batija. (Kwan Jo Kolocai 1:9, 10.) Pi meno, ngat moni myero obed ki ngec ma rom mene wek onong batija?\n8, 9. Gin ango ma otimme i kom lagwok mabuc mo i Pilipi, dok ngo ma wapwonyo ki i gin ma otimme i kome?\n8 Gin ma otimme i kom jo me ot mo i kare mukato twero konyo lunyodo bene i kare-ni. (Tic pa Lukwena 16:25-33) I mwaka 50, Paulo ocito i ticce macalo lamiconari pi tyen me aryo i boma me Pilipi. I kare ma en tye kunu, kiketo adot goba i kome gin ki Cira, ka kimakogi ci gitweyogi i buc. I dyewor meno, oyengyeng mo matek adada otimme ci oyabo dog ot buc ducu. Lagwok mabuc onongo tamo ni lumabuc ducu gulwi woko, pi meno, en onongo mito neke woko kekene. Ento Paulo ojuke woko. Lacen Paulo gin ki Cira gupwonyo lagwok mabuc man kacel ki jo me gange lok ada madok i kom Yecu. Guye jami ma gupwonyo i kom Yecu dok guniang ni pire tek adada me bedo lawiny bote. Pi meno, gin ducu gunongo batija cutcut. Gin ango ma wapwonyo ki i gin mutimme-ni?\n9 Gwok nyo lagwok mabuc man kong con obedo lamony pa jo Roma. En onongo pe ngeyo Lok pa Lubanga. Dong wek ngat moni odok Lakricitayo, mitte ni en kong oniang lok ada mogo ma pigi tek me Baibul, oniang gin ma Jehovah mito ni luticce myero gutim dok obed ki miti me lubo pwony pa Yecu. Gin manok ma en opwonyo i kare meno oweko en obedo ki miti me nongo batija. Ki lok ada, en onongo twero medde ki pwonyo jami mukene i nge batija. Pi meno, gin ango ma itwero timone ka latinni owacci ni emito nongo batija pien emaro Jehovah dok emito lubo cikke? Wek en otit tamme bot luelda ci gin dong gineno ka en opore me nongo batija. * (Nen lok ma tye i tere piny.) Calo Lukricitayo mukene ma dong gunongo batija, en bene bimedde ki pwonyo jami mukene madok i kom Jehovah pi kwone ducu, dok pi naka.—Jo Roma 11:33, 34.\nKIT KWAN MENE MABER PI LATIN?\n10, 11. (a) Tam ango ma lunyodo mogo gitye kwede? (b) Gin ango ma bigwoko latinni?\n10 Lunyodo mukene gitamo ni lutinogi myero gunong batija ka kong gukwano i rwom ma lamal dok gitye ki dog tic maber. Lunyodo magi nongo pe gitye ki tam marac, ento myero gupenye kekengi ni: ‘Tika meno bikonyo latinna me bedo ki yomcwiny me ada? Tika man rwatte ki gin ma wapwonyo ki i Baibul? Jehovah mito ni wati ki kwowa me timo ngo?’—Kwan Latitlok 12:1.\n11 Pire tek ni wiwa myero opo ni lobo-ni ki jami ma iye ducu pe tye ma lubbe ki tam kacel ki miti pa Jehovah. (Yakobo 4:7, 8; 1 Jon 2:15-17; 5:19) Bedo ki wat macok ki Jehovah aye ma bigwoko latinni maber ki i lobo pa Catan, kacel ki tam maraco me lobo-ni. Ka lunyodo giketo pi kwan ki dog tic mukwongo i kwogi, ci lutinogi gibinenone ni jami me lobo pigi tek loyo bedo ki wat macok ki Jehovah. Meno nongo rac adada. Calo lanyodo ma lamar, tika imito ni jo me lobo-ni gupwony latinni ma lubbe ki gin ma gitamo ni twero kele yomcwiny? Gin ma weko wabedo ki yomcwiny me ada aye keto pi tic pa Jehovah mukwongo.—Kwan Jabuli 1:2, 3.\nKA LATINNA OTIMO BAL KONO?\n12. Pingo lunyodo mogo gitamo ni lutinogi myero kong gugale ki nongo batija?\n12 Lamego mo acel otito gin muweko onongo pe emito ni nyare onong batija. En owaco ni, “Atye ki lewic madit me wacone ni tyen lok madit onongo obedo ryemo ngat moni ki i kacokke.” Calo lamego meno, lunyodo mogo gitamo ni ber ka latingi kong ogalle ki nongo batija nio ka en dong oteggi ma twero gwokke ki i bal mogo matinotino. (Acakki 8:21; Carolok 22:15) Lunyodo magi gitamo ni ka lutinogi pe gunongo batija, ci pe kibiryemogi ki i kacokke. Ento ngo marac ki tam meno?—Yakobo 1:22.\n13. Ka ngat moni pe onongo batija, ci tika meno weko en pe cung pi balle i nyim Jehovah? Tit kong.\n13 Ki lok ada, lunyodo pe gimito ni lutinogi gunong batija ma nongo pud pe gitye atera me dyero kwogi bot Jehovah. Ento pe nyuto ryeko me tamone ni Jehovah pe keto bal moni i wi latin ka pe onongo batija. Tek-ki latin dong ngeyo gin ma Jehovah wacci rac nyo ber, en bicung pi balle i nyim Lubanga. (Kwan Yakobo 4:17.) Lunyodo ma giryek pe gijuko latingi ka mito nongo batija. Kadi bed ni latin pud tidi, gipwonye me maro gin ma Jehovah waco ni tye atir ki dok kwero gin ma Jehovah dag kit ma gin gitimo kwede. (Luka 6:40) Mar ma latin tye kwede i kom Jehovah biweko en pe timo bal, pien nongo mito timo jami matir i wang Jehovah.—Icaya 35:8.\nJO MUKENE GITWERO MIYO KONY\n14. Luelda gitwero konyo kor yub ma lunyodo gitye kwede nining?\n14 Ka luelda giloko maber i kom keto yub me tic pi Jehovah ci gikonyo kor lunyodo. Lamego mo wiye po i kom lok ma Omego Russell owacce i kare ma en tye ki mwaka abicel. En owaco ni, “En oloko kweda pi dakika 15 madok i kom yub ma atye kwede i ticca pi Jehovah.” Adwogine obedo nining? Lacen, lamego meno odoko lapainia dok otiyo macalo painia pi mwaki makato 70 kulu! Man nen ka maleng ni lok maber ki cuko cwiny twero kelo adwogi maber adada i kwo pa ngat moni. (Carolok 25:11) Luelda bene gitwero lwongo lunyodo kacel ki lutinogi me tic i Ot me Ker kacel kwedgi. Gitwero kwayo lutino me timo tic ma rwatte ki kerogi.\n15. Jo mukene i kacokke gitwero konyo lutino nining?\n15 Jo mukene i kacokke gitwero miyo kony nining? Gitwero mako lirem ki lutino magi. Me labolle, itwero yenyo gin ma nyuto ni latin moni tye ka dongo wat macok ki Jehovah. Tika omiyo lagam matir i cokke, nyo kece omiyo pwony i cokke ma bedo i dye cabit? Tika otito kwena maber bot ngat mo i gang kwan, tika ocung matek ma onongo tye i atematema? Ka tye kumeno, pe igalle me pwoye! Watwero keto macalo yubwa me lok ki lutino ma peya cokke ocakke nyo i ngeye. Ka watimo meno, ci lutino gibedo agonya i kin dano me “cokke madit.”—Jabuli 35:18.\nKONY LATINNI WEK ONONG BATIJA\n16, 17. (a) Pingo pire tek ni lutino gunong batija? (b) Gin ango ma twero weko lunyodo ma Lukricitayo gibedo ki yomcwiny? (Nen cal ma tye i pot karatac 9.)\n16 Mot ma pire tek ma lunyodo gitye kwede aye me pwonyo lutinogi me maro Jehovah. (Jabuli 127:3; Jo Epeco 6:4) I lobo Icrael, lunyodo onongo gidyero lutinogi bot Jehovah ka pud kinywalogi anywala. Ento meno pe timme i kare-ni. Kadi bed ni lunyodo gimaro Jehovah kacel ki lok ada, man pe nyuto ni lutinogi bene bimaro Jehovah. Lunyodo myero guket yub me konyo lutinogi nicakke ma pud kinywalogi anywala wek gupwony lok i kom Jehovah, gudyer kwogi ki dong gunong batija. Gin ango ma pire romo bedo tek loyo? Gin ma biweko ngat moni bwot ki i twon can madit atika en aye ka odyero kwone, onongo batija ki dok obedo lagen bot Jehovah.—Matayo 24:13.\nLunyodo myero gubed ki yub me konyo lutinogi wek gudok lupwonnye (Nen paragraf 16, 17)\n17 I kare ma Blossom Brandt mito nongo batija, lunyodone onongo gimito ngeyo ka ada en opore. I kare ma guniang ni en opore, gucwako tamme me nongo batija. Blossom otito gin ma wonne otimo i dyewor meno ma onongo en binongo iye batija ni: “En oweko wan ducu warumo piny, ci olego bot Jehovah. En owaco bot Jehovah ni cwinye yom adada i kom tam ma nyare omoko me dyero kwone Bote.” I nge mwaki 60, Blossom owaco ni: “Labongo akalakala, wiya pe biwil i kom gin ma otimme i dyerwor man pi kare me kwona ducu!” Walego ni wun lunyodo bene wubed ki yomcwiny me neno ka lutinowu gidyero kwogi bot Jehovah dok ginyuto ki nongo batija.\n^ para. 9 Lunyodo gitwero nyamo kacel ki lutinogi ngec ma twero konyogi ma tye i buk me Questions Young People Ask—Answers That Work, Volume 2, pot karatac 304-310. Nen bene “Bok me Lapeny” i Ticwa me Ker me April 2011, pot karatac 2.\nLapwonnye obedo ngat ma kipwonyo ki lok i kom Jehovah gin ki Yecu. En tute me lubo kit pa Yecu dok keto tic pi Jehovah bedo mukwongo i kwone. En lubo cik ma Yecu omiyo ni lulub kore myero gunong batija. Lunyodo myero gubed ki yub me konyo lutinogi me dyero kwogi bot Jehovah wek gudok lupwonnye labongo galle\nKa wangeyo gin ma myero watim ci wabicung i nyim Jehovah kadi bed ni wanongo batija nyo pe. Ka wacung i nyim Jehovah nyuto ni nongo kibingolo kop i wiwa ma lubbe ki ticwa kacel ki tam ma wamoko\nBatija—Mitte pi Lukricitayo Ducu\nCwiny me Jolo Wele—Mitte Adada!\nTira—Lanyut me Mar pa Lubanga\n“Wuwiny Pwonnya Dok Wubed Maryek”\nText Yero Bukke me kompiuta me akwanya WI LUBELE—ME AKWANA I KACOKKE Marci 2018\nWI LUBELE—ME AKWANA I KACOKKE Marci 2018


Ejekiel 39 ACO85 - Rwot Lubaŋa owacci, “In wod pa dano, - Bible Search\nEjekiel 38 Ejekiel 40\nGiloyo Gog woko i lweny\n1Rwot Lubaŋa owacci, “In wod pa dano, tit lok i kom Gog, ma en laker madit ma loyo lobo Mecek ki Tubal, ci ititte ni atye ki lok i kome. 2Abimiyo en lokke neno ka mukene ci akwanye woko wa i lobo ma tye ka mabor yo tuŋ acam, nio waŋ ma en obino wa i godi me Icrael. 3Ci abigoyo atumme ki i ciŋe lacam poto woko, dok bene amiyo aterone poto woko ki i ciŋe ma lacuc. 4Gog ki dul monnye ki lwak me rok mapatpat ma gitye kacel kwede gibipoto gito woko i wi godi me Icrael, ci abimiyo komgi doŋ doko cam pa kwa winyo ducu ma camo riŋo ki pa ŋuu-gu. 5Gibipoto i dye bar ka maleŋ gito woko. An Rwot Lubaŋa doŋ aloko man. 6Abicwalo mac i Magog dok i kom jo ma gibedo mot laboŋo ayela i lobo murumo dog nam, man bimiyo giŋeyo ni an aye a Rwot. 7Abimiyo jona jo Icrael giŋeyo nyiŋa maleŋ-ŋi, doŋ pe abimiyo gipyedo nyina maleŋ-ŋi matwal. Ci rok ducu doŋ gibiŋeyo ni an aye a Rwot, Ŋat Maleŋ pa Icrael.”\n8Rwot Lubaŋa owaco kuman ni, “Nino ma aloko pire-ni ada doŋ tye ka bino. 9Jo ma gibedo i gaŋi me Icrael gibicito woko gicoko jami lweny ma giweko-gu giobo ki mac calo yen. Gibiobo mac i kom kwot, atum, atero, odoo madito ki toŋi, ma gibibedo ka obogi pi mwaka abiro kulu. 10Man doŋ pe bimiyo gibedo ka coko yen ki i tim, dok bene pe doŋ gibitoŋo yen ki i buŋa, pien doŋ gibimoko mac ki jami lweny ma giweko-gu. Gibiyako jami pa jo ma yam guyako jamigi gucito kwede.” Man Rwot Lubaŋa ma owaco.\nGiyiko Gog woko\n11Rwot Lubaŋa owacci, “I nino meno abimiyo kabedo me yik bot Gog i lobo Icrael, i Nota pa Luwot, ma tye yo tuŋ wokceŋ me nam me Kado. Gog ki jo me dul monnye ducu gibiyikogi kunnu, ci notane doŋ gibilwoŋo ni Nota me Mony pa Gog. 12Jo Icrael gibibedo ka yiko kom jo muto-ni pi dwe abiro kulu, pi lonyo lobogi wek obed maleŋ kit ma yam con. 13Wegi lobo ducu gibibedo ka yiko kom jo-nu, man bimiyo giworogi pi gin ma gutimo i nino ma ali mo iye locca-ni. An Rwot Lubaŋa doŋ aloko. 14Gibiyero jo mogo ki i kingi bedo ka wot kun giwok gikato ki i lobogi teretere me yiko kom jo mogo ma yam noŋo pud gudoŋ, ma onoŋo pe giyikogi, pi lonyo lobogi wek dok obed maleŋ kit ma yam tye kwede con. Doŋ i ŋe dwe abiro gibibedo ka ŋiyo piny i kabedo ducu me neno ka doŋ giyiko jo muto ducu ki i lobo. 15I kare ma noŋo jo ma giyerogi-ni tye ka wot i lobo, ka ce ŋat mo onoŋo cogo dano, ci keto lanyut mo ka ŋet cogo-nu, nio waŋ ma luyik dano guyiko woko i Nota me Mony pa Gog. 16(Gaŋ mo tye kunnu ma, gilwoŋo ni Kamona.) Meno aye kit macalo gibilonyo ki lobo wek obed maleŋ kit ma yam con.”\n17-Rwot Lubaŋa owaco bota kuman ni, “In wod pa dano, lwoŋ kwa winyo ducu mapatpat ki lee tim ducu me cokke ka camo gitum ma atye ka yubone pigi. Man bibedo karama madit i wi godi me Icrael, ka ma gibicamo iye riŋo dok bene gimato iye remo. 18Gibicamo kom askari ma gin cogi oteka, dok gibimato remo pa luloc me lobo, remo nyogi romi ki pa litino romi, pa dyegi ki pa twoni, ma gin ducu lim makwo me Bacan ma gucwe. 19Ka aneko jo magi macalo lee me gitum, winyo kacel ki lee gibicamo kit moo ducu ma giromo noŋone, dok gibimato remo nio wan ma gumer woko. 20Gibicamo gin ducu ma gunoŋo i wi me jana ma giromo camone, aguragura ki jo ma giŋweco kwedgi, riŋo kom askari ki pa oteka lweny.” Man Rwot Lubaŋa ma owaco.\nLubaŋa bidwoko gum bot jo Icrael\n21Rwot Lubaŋa owacci, “Abinyuto deyona i kin lurok wek gunen, dok bene abinyuto botgi kit macalo atiyo ki twerona me ŋolo kop atir, ma noŋo aketo ciŋa i komgi. 22Cakke i nino meno cito kwede anyim, jo Icrael gibiŋeyo ni an aye a Rwot Lubaŋagi. 23Lurok doŋ gibigeyo ni jo Icrael yam giterogi i opii pi balgi, pien onoŋo gutimo bal maraco atika i koma, mumiyo aloko geya woko botgi ci amiyo Lukworgi gumakogi ka gunekogi ducu ki pala lucwan. 24Atimogi muporo balgi ki rocgi ma gutimo, ci alokke woko ki botgi.”\n25Rwot Lubaŋa owacci, “Pi meno kombeddi, kica bimaka I kom likwayo pa Yakobo, ma gin aye jo Icrael, ci abidwoko gumgi botgi. Abibedo ki nyeko kun agwoko nyiŋa maleŋ-ŋi. 26Wigi biwil woko i kom lewic ma yam gubedo kwede, ki bal me tim roro ma gubedo ka timone i koma, ka doŋ gibibedo i lobogi mot ma ŋat mo pe bimiyo gibedo ki lworo. 27Abikwanyogi ki i wi lobo ducu ka ma lukworgi gibedo iye ci adwokogi cen, kun anyuto bot rok mapol ni an aleŋ. 28Man bimiyo jona giŋeyo ni an aye a Rwot Lubaŋagi, pien yam amiyo giterogi i opii i kin lurok, ka dok acokogi adwokogi cen i lobogi kikome. Pe doŋ gibibwoto dano mo i kingi doŋ i kin lurok wacel. 29Pe doŋ abilokke woko ki botgi doki, ka doŋ atyeko onyo Cwiny mera i komgi gin jo Icrael.” Man Rwot Lubaŋa ma owaco.


Jeremia 24 ACO85 - Rwot onyutta aduku aryo mupoŋ ki - Bible Search\nAduku mupoŋ ki oyig oduro\n1-Rwot onyutta aduku aryo mupoŋ ki nyig oduro ma giketo i nyim ot pa Lubaŋa, Man otimme lacen i ne kare ma Nebukadnejar kabaka me Babilon otero kwede Yekonia wod pa Yekoyakim kabaka me Juda me bedo opii, kun okwanyo ki i Jerucalem kacel ki lutel me Juda, ludito tic mapatpat kacel ki lutet ducu oterogi i Babilon. 2Aduku acel onoŋo opoŋ ki nyig oduro mabeco, ma gukwoŋo cekke; ento aduku mukene-ni opoŋ mere ki nyig oduro maraco keken, girac adada ma dano pe twero camone. 3Cutcut Rwot owacca ni, “Jeremia, ineno aŋo?” Ci adok iye ni, “Aneno oduro, oduro mabecone-ni gibeco adada, ki oduro maracone-ni giraco twatwal, ma pe gitwero camone.”\n4Rwot dok owaco bota ni: 5“An Rwot Lubaŋa pa Icrael, atamo ni jo ma acwalo woko i lobo pa jo Kaldaya-ni gubedo calo nyig oduro mabeco-gu, an abitic kwedgi kun kica maka i komgi. 6Abibedo ka gwokogi maber ci akelogi adwokogi cen i lobo man. Abigerogi calo ot ci gicuŋ matek, ma pe abimukogi aretogi woko piny; abipitogi calo ginapita, ento pe abiputogi woko. 7Abimiyo gibedo ki miti i cwinygi me ŋeyo ni an aye a Rwot. Lacen doŋ gibibedo jona, ki an bene abibedo Lubaŋagi, pien doŋ gibilokke gidwogo bota woko ki cwinygi ducu.\n8“Ento Rwot owaco kuman ni, Jedekia kabaka me Juda, kacel ki rwodine, ki jo Jerucalem ma gudoŋ gubedo i lobo man, ki jo mukene ma gucito gubedo i lobo Ejipt, an Rwot abitic kwedgi kit macalo atiyo ki nyig oduro maraco twatwal ma pe gitwero camogi-ni. 9Abikelo can marac kit meno aketo i komgi ma bimiyo rok ducu gibedo ki lworo. Dano bicayogi, gibidoko lok aboka, kun dano giloko lok aŋec i komgi dok gi bitic ki nyiŋgi macalo lok lacen dano i kabedo ducu ma abiryemogi gicito iye. 10Abimiyo gilwenyo i komgi ki pala lucwan, abimiyo kec nekogi ki two gemo bene poto i komgi, nio ka guto gutum woko ducu ki i lobo ma yam amiyo botgi ki bot kwarcgi-ni.”


Nwoyo Cik 28 ACO85 - “Ka wubiworo dog Rwot Lubaŋawu, ma - Bible Search\nNwoyo Cik 27 Nwoyo Cik 29\nNwoyo Cik 28\n(Levi 26.3-13; Nwo 7.12-24)\n1-“Ka wubiworo dog Rwot Lubaŋawu, ma wugwokke ka lubo cikke ducu ma acikowu kwede tin-ni, ci Rwot Lubaŋawu bipilo wiwu makato rok ducu ma wi lobo-ni, 2ci miyo gum man ducu bipoto i komwu ci moko i komwu ka ce wuworo dog Rwot Lubaŋawu. 3Wubibedo ki gum i gaŋiwu dok wubibedo ki gum ipottiwu. 4Gum bibedo i kom litino ma wubinywalogi, ki i kom cam ma bicek i pottiwu; i kom litino dyaŋiwu ki i kom litino romiwu ki dyegiwu. 5Gum bibedo i kom adukuwu ma wuyeyo ki cam i kare me kac, gum bibedo i kom otakowu me myeno kwon. 6Gum bipoto i komwu ka wudonyo i ot, ci gum bipoto i komwu ka wukato woko.\n7“Rwot biloyo lumerokwu ducu ma bibino ka lweny i komwu, miyo wubinekogi woko ki i nyimwu. Gibimol ka lweny i komwu ki i yo acel, giriŋo giket woko i yo abiro.\n8“Rwot Lubaŋawu biciko gum poto i kom derowu ducu, ki i kom gin ducu ma wubitiyo; bimiyowu gum i lobo ma en bimiyo botwu-ni.\n9“Rwot bimokowu me bedo lwakke maleŋ kit ma yam okwoŋo kwede botwu, ka ce wumako cik pa Rwot Lubaŋawu, kun wulubo yone ducu.\n10“Jo ma i wi lobo ducu gibineno ka gilwoŋowu ki nyiŋ Rwot, ci gibilworowu. 11Rwot bimiyo wulony ki lwak jami mapol; bimiyo wunywalo litino mapol bimiyo limwu makwo nya madwoŋ ma pottiwu bene ceko cam mabup. 12Rwot biyabo polo piwu, ma en ot kano limme maber, ci miyo kot cwer i lobowu i karene, ci miyo gum i kom tic ducu ma wutiyo. Jo me rok mapol gibimako banya botwu ento wun pe wubimako banya mo. 13Rwot bimiyo wubedo jo ma telo nyim, pe jo ma coko ter; wubibedo ka cito anyim ma pe doŋ wudok cen, tekke wubedo ka lubo cik pa Rwot Lubaŋawu ma acikowu kwede tin-ni kun wugwokke ka cobogi maber, 14ma pe wulokke wukwero lubo lok ducu ma acikowu kwede tin ci wuŋak wudok yo tuŋ acuc nyo tuŋ acam pi lubo kor lubaŋa mukene ki pi worogi.\n15“Ka ce pe wuworo dog Rwot Lubaŋawu nyo pe wugwokke ka lubo lok ma en ociko ducu ki cikke ma acikowu kwede tin-ni, ci lwak cen magi ducu bipoto i komwu ci moko i komwu. 16Cen bibedo i komwu i gaŋiwu dok cen bibedo i komwu i pottiwu. 17Cen bibedo i kom adukuwu ma wuyeyo ki cam i kare me kac, cen bibedo i kom otakowu me myeno kwon. 18Cen bibedo i kom litino ma wubinywalogi, ki i kom cam ma bicek i pottiwu, i kom litino dyaŋiwu ki i kom litino romiwu ki dyegiwu. 19Cen bibedo i komwu ka wudonyo i ot, ci cen bibedo i komwu ka wukato woko.\n20“Ka ce wubwoto Rwot, ma wubedo ka tiyo gin marac, ci Rwot bicwalo cen i komwu bibaŋowu woko ci bijukowu i gin ducu ma wutemo tiyone nio ka wuto wutum woko oyotoyot. 21Rwot bimiyo two gemo marac poto i komwu nio ka bityekowu woko ki i lobo ma wubicito iye ka camone. 22Rwot bipwodowu ki two aona opiyo, ki aburu ki two akwota, ki lyeto madwoŋ; bicwalo oro malyet mada, ci miyowu kal mubwarre ki mupur woko. 23Polo ma tye ka wiwu bibedo macalo mola, ki piny ma ka tyenwu bibedo tek macalo nyonyo. 24Rwot bimiyo apulu ki apwa aye cwer ma ka kot i lobowu kun a ki malo duny i komwu nio ka otyekowu woko.\n25“Rwot bimiyo lumerokwu giloyowu woko. Wubilubo yo acel ka wucito ka lweny i komgi, ka wuriŋo wuket i yo abiro ki i nyimgi. Lworo bimako ker ducu ma wi lobo pi gin ma bitimme i komwu. 26Komwu muto-ni bibedo cam pa winyo ducu me polo, ki pa lee timgu; pe bibedo dano mo ma ryemogi. 27Rwot bipwodowu ki odeke kit ma yam otimo i kom jo Ejipt, ki bur adola ki nyac ki gwenyo, ma caŋone biloyowu: 28Rwot bipwodowu ki two apoya ki to-waŋ-gu, dok bibaŋo tamwu woko. 29Wubipanne apaŋa i dyeceŋ macalo lawaŋoto paŋŋe i colpiny, pe wubilimo gum mo i wot mewu ducu; gibibedo ka unowu ki yako jamiwu jwijwi, dano ma bikonyowu bibedo pe.\n30“Ibitoŋo keny i kom nyako, ci ŋat mukene aye bibuto kwede; ibigero ot ci pe ibibedo iye; ibipito poto olok ci pe ibicamo nyige. 31Gibineko twonni i nyimi ma ineno ci pe ibibilo riŋone; gibimayo kanani ki i nyimi gitero woko ki tek, pe gibidwokone boti, gibimiyo romini bot lumerokki, ŋat mo ma konyi bibedo pe. 32Awobeni ki anyirani gibimiyogi bot jo me rok mukene ma kun waŋi nenogi ci piny loyi i komgi matal, pe ibibedo ki twero me geŋogi wot. 33Rok mo ma yam pe iŋeyo aye bicamo gin ma ocek i potoni pi tic matek ducu ma iyelle iye. Gibiuni auna keken, gibidiyi piny jwijwi, 34miyo ibibaŋŋe woko pi gin ma ineno ki waŋi. 35Rwot bipwodi ki odeke mudet i coŋi ki i tyeni ma caŋone biloyo dano; odeke bimwono komi woko liweŋ cakke i tyeni o kwede wa i wii.\n36“Rwot biterowu kacel ki kabakawu ma wuketo me loyowu i rok mukene ma yam peya wuŋeyo kadi wa kwarowu bene pe guŋeyo; wubiworo lwak lubaŋa mukene kunnu ma gipayo calgi ki bao nyo ki got. 37Wubidoko gin ma kelo lworo i kin rok ducu ka ma Rwot biterowu iye, ci gibitiyo ki nyiŋwu macalo carolok ki lok aboka:\n38“Ibitiŋo lwak kodi madwoŋ itero i poto, ento ibicoko iye cam matidi mo, pien bonyo bicamo, tyeko woko. 39Ibipito potti olok, iyubo maber, ento pe ibimato kono vinone, dok pe ibicoko nyige, pien kwidi bicamogi woko ducu. 40Ibibedo ki yadi jeituni i dye loboni ducu, ento pe ibiwirre ki moone, pien nyige bio woko piny. 41Ibinywalo awobe ki anyira, ento pe gibibedo joni, pien gibiterogi woko i opii. 42Yadini ducu ki gin ma ocek i potoni bonyo aye bicamone woko. 43Lubedo ma gibedo i kinwu gibidoko dito giloyowu, dok wigi bibedo doŋo i komwu, ento wun wubimedde ki doko jo matitino mogo. 44Gin aye dok bimiyo wumako banya botgi, wun pe wubimiyo gimako banya ki botwu. Gin aye gibibedo jo ma telo nyim, wun wubicoko ter.\n45“Lwak cen man ducu bipoto i komwu kun lubo korwu, makowu, nio ka bityekowu woko, pien onoŋo wukwero winyo dog Rwot Lubaŋawu, pe wulubo cikke ki gin ma yam ocikowu kwede ducu. 46Can magi gibibedo lanyut ki taŋo botwu ki bot likwayowu matwal, 47pien yam pe wutiyo bot Rwot Lubaŋawu ki yomcwiny pi lwak jami ma en omiyowu-ni. 48Pienno wubitic ki lumerokwu ma Rwot bicwalo ka lweny i komwu. Kec ki orwo pii binekowu, wubibedo munero ma can jami ducu omakowu, ci Rwot biriyo okol nyonyo i ŋutwu nio ka otyekowu woko ducu. 49Rwot bikelo rok mo i komwu mua ki ka mabor, nia wa ki i agikki lobo, ma gidwir macalo ocur ma tuk, en aye rok mo ma pe wuŋeyo lebgi. 50Gin rok ma waŋgi tek ma pe biparo pi woro jo, muti, kadi wa timo kica i kom jo matino. 51Gibicamo litino dyaŋiwu woko, ki cam mucek i potowu nio ka gityekowu woko; pe kalwu mo doŋ, nyo koŋo vino nyo moo, gibiweko kadi wa litino dyaŋiwu ki litino romi ki dyegiwu, miyo wubito woko liweŋ. 52Gibirumowu woko i gaŋiwu ducu nio ka cel maboco ki gogo ma wugenoni gupoto woko piny ki i lobowu ducu; monygi birumowu woko i gaŋiwu ducu ma oromo dye lobowu ducu ma yam Rwot Lubaŋawu omiyowu.\n53“Wubicamo riŋo kom litinowu, en aye riŋo kom awobewu ki anyirawu ma Rwot Lubaŋawu omiyo botwu, i kare ma girumo gaŋwu woko, i kare me can madwoŋ ma lumerokwu gibiketo i komwu. 54Laco ma yam kome okwe mot ki kuc waŋe bicido woko i kom camme miyo twono ominne woko, ki dakone ma en maro, ki litinone mogo ma pud gudoŋ; 55pe biye ni ŋat mo i kingi onywak camo kwede riŋo kom litinone ma en tye ka camone, pien pe tye gin mo mudoŋ bote, i kare me rumo gaŋ ki i kare me can madwoŋ ma lumerokwu gibiketo i komwu i gaŋiwu ducu. 56Dako bene ma yam kome okwe mot ki kuc, ma yam lworo keto tyene piny i ŋom pien yam gigwoke mada, waŋe bicido woko i kom cware ma en maro, ki i kom wode ki nyare, 57-bitwonogi byero ma okatti ki i kin tyene ki riŋo kom litino ma en onywalo, pien bicamogi ki i muŋ pi can jami ducu, i kare me rumo gaŋ ki i kare me can madwoŋ ma lumerokwu gibiketo i komwu i gaŋ mewu ducu.\n58“Ka pe wugwokke ka lubo lok ducu ma i cik man ma gicoyo i buk man wek wubed ka lworo nyiŋ me deyo ki mapek pa Rwot, Lubaŋawu, 59ci Rwot dok bikelo atwom madit i komwu ki i kom likwayowu, en atwom malik ma bedo nakanaka, ki two magwa ma ri nakanaka. 60En bikelo i komwu kit two ducu pa jo Ejipt ma yam wubedo ka lworogi; twone biniaŋ i komwu matek. 61Dok kit two ducu ki kit atwom ducu ma pe gicoyogi i buk man me cik Rwot aye bikelogi i komwu, nio ka otyekowu woko liweŋ. 62Kadi onoŋo yam wunya mapol macalo lwak lakalatwe me polo, gibiweko welwu doŋ manok mo, pien pe wubedo ka woro dog Rwot Lubaŋawu. 63Kit ma yam cwiny Rwot obedo yom i komwu omiyo otimowu maber-ri dok omiyo wunya mapol, kit meno bene cwiny Rwot dok bibedo yom pi kelowu topiny ma bityekowu woko liweŋ; ci bikwanyowu woko ki i lobo ma doŋ wucok donyo iye ka camone.\n64“Rwot bikeyowu woko ata i kin rok ducu, cakke i agikki lobo tuŋ cel o kwede i agikkine mukene tuŋ cel. Wubiworo lwak lubaŋa mukene kunnu ma gipayo calgi ki bao nyo ki got, ma yam pe wuŋeyo kadi wa kwarowu bene pe guŋeyo. 65I kin lurok magi pe wubinoŋo iye kuc mo, dok pe wubinoŋo iye ka yweyo tyenwu, ento Rwot bimiyo cwinywu myel kunnu, waŋwu bimyeno, tipo komwu bito woko lirut. 66Cwinywu biŋabbe aŋaba pi kwowu me anyim; wubibedo ki lworo madwoŋ dyewor ki dyeceŋ, ma pe wutye ki gen mo i kwowu. 67Odiko wubiwacci, ‘Kono nene obedo otyeno!’ dok otyeno wubiwacci, ‘Kono nene obedo odiko!’ pi lworo madwoŋ i cwinywu pi gin ma tye anyim ma waŋwu bineno. 68Dok Rwot bidwokowu cen i Ejipt kun giterowu i mel, wubidok i wot ma yam aciko ni pe dok wubinwoyone-ni. Wubimine kekenwu kunnu bot lumerokwu kun wucatte ni giwilwu wubed opiigi ki aŋecagi, ento dano mo pe ma biwilowu.”


2 Tekwaro 34 ACO85 - Yocia ocamo ker ma mwaka me ditte - Bible Search\n2 Tekwaro 33 2 Tekwaro 35\n2 Tekwaro 34\n(2 Luker 22.1-2)\n1-Yocia ocamo ker ma mwaka me ditte aboro, ci obedo ka loc i Jerucalem pi mwaka pyeradek wiye acel. 2Y ocia obedo ka tiyo gin ma nen atir i waŋ Rwot, obedo ka lubo kit pa kwarone Daudi ducu, pe obedo ka cabbe yo tuŋ acuc nyo yo tuŋ acam.\n(2 Luker 23.4-20)\n3I mwaka me aboro me locce, ma onoŋo en pud awobi matidi, Yocia ocako keto cwinye ka yenyo Lubaŋa pa kwarone Daudi; ki i mwaka me apar wiye aryone ocako lonyo Juda ki Jerucalem kun omuko waŋ jogi ma i wi godi woko ducu, ojwero yadi ma gicomo pi woro jok Acera ducu, ki cal ma gipayo, ki cal jogi ma gicweyo-gu ducu. 4-Omiyo gimuko keno tyer pa lwak Baal-gu ducu ma en neno; ka dok omuko keno tyer ma gucudo malo i wigi ka ma giwaŋo iye odok eceta, Ci dok ojwero yadi me woro jok Acera ducu, ki cal apaya, ki cal jogi ma giliyo aliya, oŋidogi woko matitino, ka orego odoko apwa, ka ocako onyone i wi lyel pa jo ma yam gubedo ka tyero gityer bot cal jogi magi. 5-En bene owaŋo cogo pa ajwagi i wi keno tyergi, pi lonyo Juda ki Jerucalem. 6Ki i gaŋi pa jo Manace, Epraim ki Cimeon, nio kwede wa i gaŋi pa jo Naputali, ki i wi oburgi murumo kenyo, 7en omuko keno tyer pa jogi, ki cal jok Acera-gu ducu, ki cal jogi mukene, oluro matitino twatwal, ka dok omuko bene lwak keno tyer ka ma giwaŋo iye odok eceta ki i lobo Icrael ducu. Ka lacen odok cen i Jerucalem.\nGinoŋo buk me cik i kare me loc pa Yocia\n(2 Luker 22.3–23.3)\n8I mwaka me apar wiye aboro me locce, ma doŋ onoŋo en otyeko kwanyo gin marac woko ki i lobo kacel ki i ot pa Lubaŋa Yocia ocwalo Capan wod pa Ajalia, ki Maaceya laloc me gaŋ, ki Joa wod pa Joakaj, ma en laco lok ma timme, ka yubo ot pa Rwot Lubaŋane. 9Gubino bot Ilkia ajwaka madit ci gumiyo bote lim ma yam gikelo i ot pa Lubaŋa, ma Lulevi ki lukur doggola yam gujogo ki bot jo Manace ki Epraim dok ki bot jo Icrael ducu mudoŋ, ki bot jo Juda ki Benjamin ducu, ki bot jo ma gibedo i Jerucalem. 10Gumiyo lim man bot ludito tic i ot pa Rwot; ci gin lutic magi ma gitiyo i ot pa Rwot gumiyo lim man pi yubo ot pa Rwot ka ma oballe, ki rocone odoco. 11Gumiyo lim man bot lu pa-bao ki bot lugedo wek guwil ki godi ma gipayo, ki me wilo yadi pi gin latwe bao, ki pi rii pi odi ducu ma yam luker me Juda guweko oballe odoko wi obur-ni. 12Ci co magi gutiyo tic ki gen. Jo ma loyogi onoŋo giketo Jakat ki Obadia ma gin Lulevi, ma jo me ot pa Merari, ki Jekaria ki Meculam, ma jo me ot pa Kokat, giketogi me bedo lulo dog tic i ot pa Rwot. Lulevi ducu ma yam guŋiyo ki jami me wer 13giketogi me bedo lulo jo ma tiŋo yec, ma dok bene ticgi me cuŋu dano i dog tic mapatpat; Lulevi mukene gubedo lucoc, lunyampara ki lugwok doggola ot pa Lubaŋa.\n14I kare ma gitye ka kwanyo lim ma onoŋo gikelo i ot pa Rwot, ci Ilkia ajwaka madit otugi noŋo buk me cik pa Rwot ma yam omiyo ki Moses. 15Cutcut Ilkia owaco bot Capan ma karan ni, “Atyeko noŋo buk me cik i ot pa Rwot.” Ilkia ocako miyo buk man bot Capan. 16Capan okelo buk man bot kabaka, ka omedde ki tito lok bot kabaka ni, “Tic ducu ma iciko ni luticci guti, gin gitye ka tiyone. 17Gukwanyo lim ma gunoŋo i ot pa Rwot gumiyo i ciŋ lulo dog tic ki lutic.” 18Ka dok Capan karan otito bot kabaka ni, “Ajwaka Ilkia otyeko miya buk mo.” Ci Capan ocako kwanone i nyim kabaka.\n19Ka kabaka owinyo lok me cik, ci oyeco boŋŋine woko. 20Omiyo kabaka ociko Ilkia, Akikam wod pa Capan, Abudon wod pa Mika, Capan ma karan, ki Acaya ma latic pa kabaka, kun waco ni, 21“Wucit, wupeny dog Rwot pira ki pi jo ma gudoŋ i Icrael ki i Juda, pi lok ma i buk man ma gityeko nono-ni, Akemo pa Rwot kara olyetto i komwa matek, pien kwariwa pe gubedo ka woro lok ducu ma i buk man, pi tic kwede i kit ducu ma yam gicoyo kwede ma mako komwa.” 22Kit meno Ilkia kacel ki jo ma kabaka ocwalogi gucito bot Kulda ma lanebi ma dako ma cware Calum wod pa Tokat, ma wod pa Kacra, ma lagwok boŋŋi pa kabaka. Dako-nu onoŋo bedo i Jerucalem i dul gaŋ ma gilwoŋo Dul gaŋ me Aryone; ci guloko kwede lok i kom gin mutimme. 23En owaco botgi ni, “Rwot Lubaŋa owaco ku man ni, ‘Wutit ki dano ma ocwalowu bota ni. 24Rwot owaco kuman ni, Nen ba, abikelo gin marac poto i kom kabedo man, ki i kom jo ma gibedo iye, pi co bo lok ducu ma giceno ki dano ina gicoyoi buk ma gikwano i nyim kabaka me Juda. 25Gin gutyeko bwota woko kun giwaŋo odok eceta bot lwak lubaŋa mukene, wek gimi kiniga obed ka maka pi jogi ducu ma gitiyo ki ciŋgi-ni. Pienno akemona bilyetto matek i kom kabedo man ma pe doŋ bikwe. 26Ento lok ma dok i kom kabaka me Juda ma ocwalowu ka penyo dog Rwot, wun wubiwacce kit man ni, Rwot Lubaŋa pa Icrael owaco kit man ni, i kom lok ma iwinyo-ni, 27doŋ ityeko ŋut ki i cwinyi ci imwolle keni i nyim Rwot i kare ma iwinyo lok ma yam aloko i kom kabedo man ki i kom jo ma gibedo iye, imwolle woko keni i nyima, ci icako yeco boŋŋini woko kun ikok kwede i nyima; pienno an bene atyeko winyo kokoni, man lok pa Rwot kikome. 28Nen ba, an abidwoki i kin kwarini, ci gibiyiki i lyelli ki kuc, dok waŋi pe bineno gin marac ducu ma abikelo i kom kabedo man ki i kom jo ma gibedo iye.’ ” Ci gin gudwoko lok bot kabaka.\n29I ŋe meno kabaka ocwalo kwena bot ludoŋo me Juda ki me Jerucalem ci gucokke kacel. 30Kabaka ocako cito i ot pa Rwot kacel ki jo Juda ducu, jo ma gibedo i Jerucalem ajwagi kacel ki Lulevi ki lwak ducu, jo madito ki jo matino; ci okwano botgi buk me gicikke ma ginoŋo i ot pa Rwot. 31Kabaka ocuŋ i kabedone ocako keto gicikke i nyim Rwot ni, ebilubo gin ma Rwot mito dok ebigwoko cikke ki gin ma en ociko ducu, ki cwinye ducu, ki tipone ducu, kun etiyo lok me gicikke ma gicoyo i buk meno. 32En ociko dano ducu ma onoŋo gitye i Jerucalem ki i Benjamin i kare meno ni gulub gicikke meno. Jo ma gibedo i Jerucalem gubedo ka lubo gicikke pa Lubaŋa, ma Lubaŋa pa kwarigi. 33Ka dok Yocia ojwero jami me kipyeda woko ducu ma i dul lobo ducu pa jo Icrael, omiyo jo ducu ma i Icrael guworo Rwot Lubaŋagi, I karene ducu pe gulokke guweko lubo kor Rwot Lubaŋa pa kwarigi.


Wel 35 ACO85 - I lobo aroo me Moab ma i ŋet Jordan - Bible Search\nWel 34 Wel 36\nGaŋi pa Lulevi\n1-I lobo aroo me Moab ma i ŋet Jordan mukemo Jeriko Rwot owaco bot Moses ni, 2“Cik jo Icrael ni gumi ki Lulevi gaŋi me bedogi ki i koni lobo ma gibilimo me aleyagi; dok myero wumi botgi lobo ma orumo gaŋi-nu obed me oletgi. 3Gaŋi-nu bibedo pa Lulevi me bedogi, ki olet ma i ŋetgi bibedo pi kwayo dyaŋigi ki limgi makwo ducu. 4Lobo ma wubimiyo bot jo Levi pi oletgi lacce biromo yadi miya abic cakke ki i cel me gaŋ tuŋŋi ki tuŋŋi kun rumo gaŋ ducu. 5Wubipimo dul lobo ma latwoke aŋwen ma romrom; bor me twoke acel acel bibedo yadi alip acel, kun gaŋ bedo i dyere. 6Wubimiyo bot Lulevi gaŋi abicel me laro lunek dano ka ma wubiweko lunek riŋo iye, dok wubimiyo botgi gaŋi mukene pyera ŋwen wiye aryo wumedo i kom meno. 7Kit meno gaŋi ducu ma wubimiyo bot Lulevi biromo pyeraŋwen wiye aboro, kacel ki oletgi. 8Gaŋigi wubimiyo botgi kuti wukwanyo ki i kom lobo ma jo Icrael gibigamo; wubikwanyo mabup ki bot kaka madito, dok ki bot kaka matinone wubikwanyo manok, kun kaka acel acel miyo gaŋine mogo bot Lulevi muporo lobo ma ogamo me ginaleyane.”\nGaŋi me laro lunek dane\n(Nwo 19.1-13; Yoc 20.1-9)\n9Rwot owaco bot Moses ni, 10“Wac bot jo Icrael ni, Ka doŋ wuŋolo kulu Jordan, wukato i lobo Kanaan, 11ci wubiyero gaŋi mogo wek gubed gaŋi me laro lunek dano, wek dano ma pe guneko dano akaka guriŋ gular iye komgi. 12Gaŋi magi bibedo me laro lanek dano ki bot lacul kwor, wek lanek dano mo pe oto nio ka ocuŋ i nyim lwak wek giŋol koppe. 13Wubiyero gaŋiwu abicel, 14adek loka Jordan tuŋ wokceŋ ki adek i lobo Kanaan, gubed gaŋi me laro lunek dano. 15Gaŋi magi abicel-li gibibedo me laro kom pi jo Icrael ki pi welowu ki pi lubedo ma gibedo i kinwu, wek ka ŋat mo oneko dano kun pe oneko akaka oriŋ olar iye kome.\n16“Ento ka ogoyo dano ki nyonyo mo oreto piny ci oto woko, meno en lanek; gibineke woko. 17Ka ce ocelo dano ki kidi ma omako i ciŋe, ma romo neko dano, ci ocelo oto woko, meno aye lanek; gibineke woko. 18Nyo ka ogoyo ki yat ma omako i ciŋe, ma romo neko dano, ci oto woko, meno en lanek; gibineke woko. 19Wat macok pa lato kikome aye bineko lanek dano woko; ka oromo kwede, ci neke woko. 20Ka ŋat mo obako dano ocobo pil pi mone, nyo otokke i kome ci obayo ocobo woko, kun noŋo okiye akiya, ci oto woko, 21nyo ka odoŋe ki ciŋe pi mone ma tye i kingi ci oto woko, ŋat ma ocobe nyo ma odoŋe-ni gibineko woko; meno en lanek. Wat macok ki Lato kikome aye bineko lanek dano woko, ka oromo kwede.\n22“Ento ka ce obako ci ocobe oyotoyot ma tyen mone mo pe, nyo otokke i kome ci obayo ocobo ma pe okiye akiya, 23nyo ocele ki kidi ma romo neko dano ma noŋo pe onene, ci oto woko kadi yam pe en lamerokke, dok onoŋo pe opiro timo en marac, 24ci lwak myero oŋol kop i kin lanek ki wat pa lato ma lacul kwor remo kun lubo cik magi. 25Lwak myero olar lanek dano ki i cin wat pa lato ma lacul kwor remo-ni, ci dwoko lanek i gaŋ me laro lunek dano ka ma yam oriŋo olaro-ni. En bibedo kunnu matwal, nio ka ajwaka madit ma giwiro ki moo maleŋ i kare-nu otyeko to woko. 26Ento ka i kare mo lanek dano ocito okato woko i ŋe waŋ apokki me gaŋ me laro kome ka ma yam oriŋo iye-ni, 27ci lacul kwor remo pa lato onoŋo kome owec, kun tye woko i ŋe waŋ apokki me gaŋ me laro kome, ce lacul kwor remo pa lato oneko lanek-ki, pe gibikwano alii me remo i wiye. 28Pien dano meno myero obed i gaŋ me laro kom nio i kare ma ajwaka madit bito iye; ento i ŋe to pa ajwaka madit lanek dano twero dok cen i pacone. 29Meno ducu bibedo cik botwu wa i kare pa likwayowu ducu, i kabedo ducu ma wubibedo iye.\nCik ma mako lucaden ki lim me kok\n30-“Ka ce dano mo oneko dano, ci gibineko lanek woko pi lok pa lucaden; ento pe gibineko dano mo pi lok ma lacaden acel keken otito. 31Dok pe wubigamo lim me koko kwo pa lanek dano mo ma balle romo to; gibineke aneka. 32Dok pe wugam lim me kok mo pi dano ma oriŋo olaro gaŋ me laro lunek dano, wek giyene odwog obed i lobone ma noŋo ajwaka madit peya oto. 33Pe wubinyobo lobo ma wubibedo iye-ni; pien remo nyobo lobo woko, dok pe tye gin mo ma twero kwanyo bal ki i lobo pi remo ma oo iye-ni, kono remo pa lanek dano meno kek en aye kwanyo. 34Pe wubimiyo lobo ma wubedo iye, ma an bene abedo iye i dyewuni, odok keni; pien an a Rwot ma abedo i kin jo Icrael.”


Tic Pa Lukwena 11 ACO85 - I kare meno lukwena ki utmego - Bible Search\nTic Pa Lukwena 10 Tic Pa Lukwena 12\nTic Pa Lukwena 11\nPetero odwoko lok bot jo Muye Yecu ma bedo i Jerucalem\n1I kare meno lukwena ki utmego ma gitye i Jerucalem guwinyo ni Lurok bene doŋ guye lok pa Lubaŋa. 2Ka Petero ocito i Jerucalem, ci dul pa jo ma mito ni jo muye Kricito myero koŋ gilirgi gucako ŋono en, 3kun giwaco ni, “Piŋo nene icito bot jo ma pe gilirogi ci icamo kwedgi?” 4Ento Petero ogamo, ocako tito botgi ki kore kun wacci, 5“I kare ma abedo i gaŋ me Jopa ma abedo ka lega, ci awille woko. Aneno gin mo ma lor piny macalo cuka madit ki i waŋ lek, kun bino piny ma tye ki twoke aŋwen, ci olor wa piny i nyima. 6Ka aŋiyo kome cok, ci aneno iye lee, ki ŋuu ma camo riŋo, ki kwa anyai ducu ki winyo me polo. 7Ci awinyo dwan ma wacca ni, ‘Petero, a malo inek wek icam.’ 8Ento agamo ni ‘Pe, Rwot, pien peya jami ata ki me kwer odonyo i doga.’ 9Ento dwan odok iye ki i polo ni, ‘Gin ma Lubaŋa olonyo in pe ilwoŋ ni obedo me kwer.’ 10Man otimme tyen adek, ci jami meno gidwoko woko i polo. 11I kare meno kikome en aye jo adek ma gicwalogi bota ki i Cecaria guo kwede i ot ma yam watye iye-ni. 12Cwiny Maleŋ otitta ni awot kwedgi, ma pe apoko kin dano. Anywako wot ki utmego man abicel, ka wadonyo i ot pa dano meno. 13Ci en otito botwa kit ma oneno ki lamalaika ocuŋ kwede i ode kun wacce ni, ‘Cwal kwena i Jopa wek guom Cimon ma gilwoŋo Petero; 14en aye bititti lok ma bilaro in ki jo ma i odi ducu.’ 15I kare ma acako lok, ci Cwiny Maleŋ opye i komgi kit ma con okwoŋo pye i komwa-ni, 16-ci apo lok ma yam Rwot owaco, ni, ‘Jon yam obatija dano ki pii, ento wun gibibatijawu ki Cwiny Maleŋ.’ 17Ka ce Lubaŋa omiyogi mot ma rom ki ma omiyowa i kare ma waye iye Rwot Yecu Kricito, ci an aŋa ma atwero pyem ki Lubaŋa?” 18Ka guwinyo lok man, ci guliŋ litik, ka gucako pako kun giwaco ni, “Lurok bene Lubaŋa doŋ omiyogi ŋut me donyo i kwo.”\nLwak jo muye Kricito ma gubedo i Antiokia\n19-Jo ma yam guket i kare me libo ma ocakke i kom Citefano-ni guwoto nio wa Poiniki ki Caiprac ki Antiokia, kun pe gitito lok bot ŋat mo, kono bot Lujudaya keken. 20Ento jo mukene i kingi, jo me Caiprac ki me Cirene, ka guo i Antiokia ci guloko ki Lugrik bene kun gitito pi Rwot Yecu. 21Rwot oketo ciŋe i komgi, ci lwak jo mapol gulokke bote. 22Lok man owinynye bot jo muye Kricito ma i Jerucalem, ci gucwalo Barnaba i Antiokia. 23Ka oo ci oneno tic me kica pa Lubaŋa, cwinye obedo yom iye. Ocuko cwinygi me moko i kom Rwot matek ki cwinygi ducu. 24Onoŋo en dano maber ma opoŋ ki Cwiny Maleŋ ki niye. Ci lwak jo mapol gumedde bot Rwot. 25Barnaba ocito Taruco ka yenyo Paulo; 26ka onoŋe ci okele i Antiokia. Gubedo kacel ki jo muye Kricito pi mwaka kulu kun gipwonyo lwak jo mapol. Nyiŋ lupwonye gikwoŋo lwoŋo ni Jo pa Kricito ki i Antiokia.\n27I kare meno lunebi mogo gua ki i Jerucalem gucito i Antiokia. 28-Ŋat acel i kingi ma nyiŋe Agabo ocuŋ ci otito lok pi Cwiny Maleŋ ma onyutte lok ma i anyim, ni waŋ mo kec bipoto i lobo ducu; ci otimme i kare pa Kalaudio ma laloc madit. 29Pieno lupwonynye gumoko ni ŋat acel acel omi kony ki utmego ma gibedo i Judaya macalo twero; 30ci gutimo kit meno, ka gucwalo bot ludoŋo kun Barnaba ki Caulo aye gitero.


Jon 7 ACO85 - Ka man otum, Yecu obedo ka wot i kin - Bible Search\nOmegi pa Yecu pe guye en\n1Ka man otum, Yecu obedo ka wot i kin Galilaya; pe omito cito i Judaya, pien Lujudaya gimito neke. 2-Nino madito me Bolo pa Lujudaya onoŋo cok. 3Omegine guwacce in, “A ki kany, icit i Judaya, wek lupwonnyeni gunen tic ma in itiyo. 4Pe tye dano mo ma tiyo tic i muŋ, ka en kikome mito ni dano guŋeye. Ka itiyo tic magi, nyutte keni bot lobo.” 5Pien kadi omegine kikome bene pe guye en. 6Yecu owaccigi ni, “Karena pud peya oo, ento karewu nino ducu tye. 7Lobo pe twero kwerowu, ento okwero an, pien an atuco lok i kome, ni ticce ducu racu. 8Wun wucit ka kwero nino madito; an pe acito i nino madito, pien karena peya oromo maber.” 9Ka doŋ oloko lok man botgi, ci odoŋ i Galilaya.\nYecu i nino madito me Bolo\n10Ento ka omegine doŋ gutyeko cito pi nino madito, ci en bene ocito, pe atyer, ento i muŋ. 11Lujudaya gubedo ka yenye i nino madito kun gipenyo ni, “En tye kwene?” 12Lwak onoŋo giŋur twatwal pire. Jo mukene guwaco ni, “En gire dano maber,” jo mukene ni, “Pe, en rwenyo lwak.” 13Ento pe tye ŋat mo ma waco nyiŋe ka maleŋ, pien gilworo Lujudaya.\n14Ka doŋ oo i dye nino madito, Yecu ocito i ot pa Lubaŋa, ocako pwonyo dano. 15Lujudaya guuro, kun giwaco ni, “Dano man oŋeyo nukuta niŋniŋ, kun kono pe okwano?” 16Yecu odok iye ki gin ni, “Pwony mera pe mera kikoma, ento pa ŋat ma ceŋ oora. 17Ka ŋat mo mito tiyo gin ma Lubaŋa mito, en biniaŋ ka ce pwony man oa ki bot Lubaŋa, nyo ka aloko pira kena. 18Ŋat ma loko pire kene yenyo deyone pire kene, ento ŋat ma yenyo deyo pi ŋat ma oore, dano-nu en me ada, gin ma pe atir pe i iye. 19Moses ceŋ pe omiyowu cik? Ento pe tye ŋat mo i kinwu ma gwoko cik. Piŋo wumito neka?” 20Lwak odok iye ni, “In giri itye ki cen! Aŋa ma mito neki?” 21Yecu ogamo doggi ni, “Yam atiyo tic acel, wun ducu wuuro. 22-Moses ceŋ omiyowu cik me lirre (pe ni oa ki bot Moses, ento ki bot kwaro), wun bene wuliro dano i ceŋ cabit. 23-Ka giliro dano i ceŋ cabit, wek cik pa Moses pe oballe, piŋo iwu waŋ i koma pi caŋo dano i ceŋ cabit? 24Pe wuŋol kop pi neno ki waŋ, ento wuŋol kop atir.”\nMan en Kricito\n25Jo mogo me Jerucalem guwaco ni, “Man pe dano ma gimito neko-ni? 26Ento, nen, en tye ka lok ka maleŋ, gin pe guwacce lok mo. Luloc tika niaŋ ni man en Kricito ma Lubaŋa oyero? 27Ento wan waŋeyo ka ma dano man oa iye; ka Kricito binen, pe tye dano mo ma biŋeyo ka ma en oa iye.” 28I kare ma Yecu pwonyo i ot pa Lubaŋa, en odaŋŋe, owaco ni, “Wun wuŋeya, wuŋeyo ka ma aa iye? An pe abino pira kena. Ŋat ma oora en me ada, wun pe wuŋeye. 29Ento an aŋeye, pien aa ki bote, en aye oora.” 30Gumito make, ento pe tye ŋat mo ma oketo ciŋe i kome, pien karene peya oromo. 31Ento jo mapol i kin lwak guye en. Guwaco ni, “Ka Kricito ma Lubaŋa oyero binen, bitiyo lanyut mapol makato ma dano man tiyo?”\nGicwalo askari ka mako Yecu\n32Luparicayo guwinyo ka lwak tye ka ŋur i kome, omiyo ajwagi madito pa Lubaŋa ki Luparicayo gucwalo askari ka make. 33Yecu owaco ni, “Pud dok abibedo kwedwu pi kare manok, lacen abidok bot ŋat ma yam oora. 34Wubiyenya, ento pe wubinoŋa; ka ma abedo iye, wun pe wutwero o iye.” 35Lujudaya gupennye kekengi ni, “Dano man mito cito kwene, ma wan pe wabinoŋe-ni? En mito cito bot jo mewa muket ata i kin jo Grik, ka pwonyo jo Grik? 36Man te lokke niŋo, ni, ‘Wubiyenya, ento pe wubinoŋa,’ dok ni, ‘Ka ma abedo iye, wun pe wutwero o iye’?”\nKulu me pii makwo\n37-I nino me agikki me nino madito, ma en aye nino madit, Yecu oa malo, odaŋŋe, owaco ni, “Ka orwo neko dano mo, en myero obin omat bota. 38-Ŋat ma ye an, macalo ginacoya owaco, ‘Kulu me pii makwo bimol nia i iye’.” 39En yam oloko lok man i kom Cwiny Maleŋ, ma jo ma giye en bilimo; pien onoŋo Cwiny Maleŋ peya gimiyo, pien onoŋo Yecu peya giketo deyo i kome.\nApokapoka obedo i kin lwak\n40Ka guwinyo lok magi, jo mogo i kin lwak guwaco ni, “Adada, nye man en lanebi meno.” 41Jo mukene guwaco ni, “Man gire Kricito ma Lubaŋa oyero.” Jo mukene dok gipenyo apenya ni, “Kricito ma Lubaŋa oyero yam a i Galilaya? 42-Ginacoya pe tito ni, Kricito ma Lubaŋa oyero a ki i anywalli pa Daudi, ki i Beterekem, i gaŋ ma yam Daudi bedo iye?” 43Kumeno apokapoka obedo i kin lwak pire. 44Jo mogo i kingi omito make, ento pe tye ŋat mo ma oketo ciŋe i kome.\nLudito pe guye Yecu\n45Askari gudwogo bot ajwagi madito pa Lubaŋa ki Luparicayo. Gin gupenyogi ni, “Piŋo pe wukele?” 46Askari gugamo doggi ni, “Pe tye ŋat mo ma yam oloko macalo dano man.” 47Luparicayo gudok iye ni, “Wun bene gityeko rwenyowu? 48Tye ŋat mo i kin luloc nyo i kin Luparicayo ma oye en? 49Ento lwak man ma kwiya cik doŋ gicenogi.” 50-Nikodemo ma yam obino bote, ma en bene ŋat acel i kingi, openyogi ni, 51“Cik mewa ŋolo kop i kom dano kun peya giwinyo lok ma a i doge, pi niaŋ i kom gin ma en timo?” 52Gudokke iye ni, “In bene ia ki i Galilaya? Koŋ iyeny, ibineno ni pe tye lanebi mo ma bia ki i Galilaya.” [ 53Ŋat acel acel odok i ode.


1 Jo Korint 11 ACO85 - Wulub kita, macalo an bene alubo - Bible Search\n1 Jo Korint 10 1 Jo Korint 12\n1 Jo Korint 11\n1-Wulub kita, macalo an bene alubo kit pa Kricito.\nMon myero gubo wigi\n2Apwoyowu pien i lok ducu wupo pira, kun wumako pwonnya ma yam akelo botwu. 3Ento amito wuŋe ni wi laco acel acel en aye Kricito, wi dako aye cware, ki wi Kricito aye Lubaŋa. 4Laco mo-ni ma lego Lubaŋa, nyo ma tito lok pa Lubaŋa kun oboyo wiye, meno noŋo oketo lewic i wiye; 5ento dako ma lego Lubaŋa nyo ma tito lok pa Lubaŋa, ma kun pe oboyo wiye noŋo oketo lewic i wiye, pien pe tye apokapoka mo i kin en ki dako ma olyelo wiye woko. 6Ka dako mo pe boyo wiye, myero onyar yer wiye woko. Ka bedo me lewic ka dako olyelo wiye, nyo onyaro yer wiye anyara, en doŋ myero obo wiye woko. 7-Laco pe myero obo wiye, pien en cal pa Lubaŋa dok deyo pa Lubaŋa bene; ento dako aye deyo pa laco. 8-Laco yam pe giketo nia ki i kom dako, ento dako aye oa i kom laco. 9Laco yam pe giketo pi dako, ento dako aye giketo pi laco. 10En mumiyo dako myero obed ki lanyut me twero i wiye, pi lumalaika. 11Ento i kwowa me bedo i Rwot, dako pe twero cuŋ kene laboŋo laco, ki laco bene pe twero cuŋ kene laboŋo dako; 12pien macalo dako yam gitiyo oa i kom laco, i kit acel-lu laco bene dako aye ma nywalo, dok jami ducu a ki bot Lubaŋa. 13Koŋ wuŋol lok man kenwu; tika nen ber ka dako olego Lubaŋa ma pe oboyo wiye? 14Kit ma ma ginywalowa kwede bene pe pwonyowu ni, ka laco oloto yer wiye odoŋo maboco, ci miyo ginyware? 15Ento dako gire ka yer wiye olot maboco meno bedo me deyo bote, pien gimiye yer maboco-nu me umme kwede. 16Doŋ ka ŋat mo mito kelo pyem iye, wan giwa wape ki kit macalo meno, pe bene tye i kin jo ducu muye Lubaŋa.\nBal ma oridde odonyo i Cam pa Rwotwa\n17Acikowu kun bene atye ki lok mogo ma cwinya pe yom iye i komwu, pien cokkewu-ni gin mo ma konyo pe iye, kelo bal keken. 18Lok mukwoŋo ma atyeko winyone en aye ni, ka lwak gucokke kacel, apokapoka bedo tye i kinwu. An bene tuŋcel aye lok meno, 19pien dul mogo myero gubed i kinwu, wek jo ma tye maber gunen woko ka maleŋ. 20Pien ka wucokke kacel pe wucamo. Cam pa Rwotwa, 21pien wun ducu ŋat acel acel kwoŋo camo camme woko, kun jo mogo bedo ki kec, ki jo mogo gimer megi woko. 22Wun mono pacowu pe, ka ma wutwero camo iye camo iye cam ki mato mat-gu? Nyo wucayo jo ducu muye Lubaŋa, kun wuketo lewic i kom jo ma pe tye ki gin mo? Myero awac botwu gin aŋo? Wumito apwowu? Pe atwero pwoyowu pi lok man.\nAcakki me Cam pa Rwotwa\n(Matayo 26.26-29; Marako 14.22-25; Luka 22.14-20)\n23Pien pwony ma yam apwonyowu kwede, Rwot aye mumiya, ni, i wor meno ma giketo roro i kome-ni, Rwot Yecu omako mugati; 24ka doŋ opwoyo, ci obaro iye, omiyogi kun wacci, “Man aye koma ma tye piwu. Wutim kuman me po pira.” 25-Kumeno ka gucamo otum, otiŋo kikopo kun wacci, “Kikopo man aye gicikke manyen i remona. Wutim kuman i kare ducu ma wumato, me po pira.” 26Pien i kare ducu ma wucamo mugati man, dok bene ka wumato ki kikopo-ni, noŋo wutye ka yweko lok me to pa Rwot, nio ka en bidwogo.\nJo ma camo Cam pa Rwotwa i kit ma pe myero\n27En mumiyo ka dano mo ocamo mugati man, nyo omato kikopo man ma kun kite pe myero, noŋo en odoko labal pi pyedo kom ki remo pa Rwot. 28Dano acel acel myero koŋ okwoŋ ŋine kene, ka doŋ ocak camo mugati meno ki mato gin ma tye i kikopo meno. 29Pien ŋat ma camo nyo mato kun pe oniaŋ maber i kom gin ma gilwoŋo ni kom Rwot, noŋo en tye ka kelo kop i kome kene ka ce ocamo nyo omato. 30Meno gin mumiyo jo mapol i kinwu gitwo, dok gigoro bene, ki jo mogo doŋ guto woko. 31Ka kono nene wan kikomwa waŋolo kop i komwa kekenwa ki ada, kono pe giŋolo kop i komwa. 32Doŋ ka Rwot aye ma ŋolo kop i komwa, en pwodowa me pwonyowa, wek pe giŋol kop olowa kacel ki jo me lobo.\n33Pi meno doŋ, utmegina, ka wucokke ka camo cam pa Rwotwa, ŋat acel acel myero koŋ okur lawote. 34Ka dano mo kec neko, myero koŋ ocam cam i pacone, wek pe kop olowu ka wucokke kacel. Lok mukene mudoŋ, abiyubo ka ao botwu.